Jakupcsek Gabriella bemutatta A napos B oldal című könyvét Topolyán

Hogyan élhetnek teljes életet a negyven éven felüli hölgyek? Milyen nehézségekkel kell megküzdeniük a változókor és a társadalmi előítéletek közepette?

Többek között ezekre a kérdésekkel foglalkozik Jakupcsek Gabriella magyar újságíró, műsorvezető A napos B oldal című könyvében, melyet a topolyai színházteremben mutatott be.
Zsúfolásig megtelt a topolyai színházterem. Jakupcsek Gabriella könyvbemutatójára egy nap alatt beteltek a helyek. Topolya Község önkormányzata jóvoltából ingyenes volt a belépő. A Mindennapi hősnőink c. rendezvénysorozat folytatásaként szervezte meg a VMSZ Női Fóruma Topolya Község Művelődési Házával karöltve a közönségtalálkozót.
Sípos Hajnalka, elnök, VMSZ Női Fórum: „Ez nagyon jó rendezvénysorozat volt, nagyon tetszett mindenkinek, sokáig emlegettük ezt a rendezvénysorozatot és valójában ez adta az ötletet, hogy olyan jó lenne egy igazán sikeres, egy igazán ismert, talán egy médiasztár hölggyel ugyanezt a beszélgetést megejteni.”
A napos B oldal című könyvében Jakupcsek Gabriella személyes tapasztalatait osztja meg a változókorról és a fiatalság talán mégsem annyira fájó elmúlásáról. Tíz témakörben, szakemberek segítségével járja körbe a témát.
Jakupcsek Gabriella, magyar újságíró, műsorvezető: „Úgy éreztem, hogy meg kell írnom azt, hogy valójában a nők többsége negyven fölött miféle küzdelmekkel kell, hogy éljen nap, mint nap. A küzdelmek részben biológiai küzdelmek, részben pszichológiai küzdelmek, részben a társadalmunk mondjuk úgy, hogy félreállítja a nőket és ez nem feminista duma, hanem egész egyszerűen bizonyítják a számok, hogy negyven felett a nő a munkaerőpiacon vagy akár egy családban mennyi mindennel kell, hogy megküzdjön.”

Az előadáson a nézőknek is lehetőségük volt feltenni kérdéseiket Jakupcsek Gabriellának, aki elárulta azt is, hogy előjegyzési listába került A napos B oldal folytatása, ami a boldogságkeresésről fog szólni.

Jakupcsek Gabriella bemutatta könyvét Topolyán

Jakupcsek Gabriella tegnap bemutatta A napos B oldal című könyvét Topolyán.

Tegnap április 13-a, szombat volt.
Jakupcsek Gabriella magyarországi újságíró, műsorvezető.
Jakupcsek Gabriella A napos B oldal című könyvét
a topolyai színházteremben mutatta be.
A könyvben szó van például arról, hogy
hogyan élhetnek teljes életet a 40 éven felüli hölgyek,
milyen nehézségekkel kell megküzdeniük
a változókor és a társadalmi előítéletek idején?
A topolyai színházterem teljesen megtelt nézőkkel.
Jakupcsek Gabriella könyvbemutatójára 1 nap alatt
beteltek a helyek.
A tegnapi könyvbemutatóra ingyenes volt a belépő.
Az előadáson a nézők is kérdezhettek Jakupcsek Gabriellától.
A magyar újságíró, műsorvezető elárulta, hogy
tervben van a könyv folytatása,
ami a boldogságkeresésről fog szólni.


Interetno, a családok fesztiválja

10 táncegyüttes és több mint 300 táncos szórakoztatja majd a közönséget az idei Interetno Fesztiválon Szabadkán.

A szervezők színes programokkal várják az érdeklődőket. Táncházak, hagyományőrző kiállítások, borutca, különféle játékok és gyermekfoglalkozások is lesznek a város központjában, azaz Etnopolisban augusztus 23-ától 27-ig.
Valódi felüdülés lesz a népzene-, a hagyományőrzés- és a kézművesség kedvelőinek az idei Interetno Fesztivál. Kiállítások, kirakodóvásár, klubest, borutca és kézműves foglalkozások is várják Etnopolis látogatóit.
Polyákovity Izabella, szervező: „Az Interetno fesztivál, mintegy összművészeti fesztivál az UNESCO védnöksége alatt szerveződik és igyekszik szellemi és kulturális örökségünk egészét bemutatni. Ehhez a tánc, a zene, a színház mellett hozzátartoznak a kézműves hagyományaink is, így a régi mesterségek kiállításán és vásárán régi kézműves technikák elevenednek meg és újjáélednek olyan technikák, mint a kovácsműhely, a gyertyaöntés.”
A szervezők igyekeznek családcentrikussá tenni a fesztivált, ezért több közös családi programot és gyermekfoglalkozásokat szerveztek.
Rumenyákovity Szilvia, szervező: „Az Interetno Fesztiválon idén sem maradnak el a családi programok, hiszen a Népkör Aranykapu Játszóháza kiköltözik a város főterére. A játszóház 16 órakor nyitja meg kapuit, gazdag játékpark várja a gyerekeket, 17 órakor különböző mesterségekkel ismerkedhetnek meg.”
A fesztivál kiemelt vendége a Kecskemét Táncegyüttes, akikkel a házigazdák sok éve szoros kapcsolatot ápolnak. Érdemes a fesztivál utolsó napjára is kilátogatni, ugyanis ünnepélyes záróprodukcióval készülnek a Kecskemét és a helyi Róna táncegyüttes tagjai, melynek címe Visszatekintés.
Bodrogi Hajnalka, ügyvezető, Népkör Magyar Művelődési Központ: „A Róna táncegyüttes Bartók Béla hagyatékára építkezve mutatja be produkcióját, míg a Kecskemét táncegyüttes Kodály Zoltán munkásságát fogja bemutatni augusztus 27-én a fesztivál nagyszínpadán. Ez egy nagyon nagy produkció, mint intézményünk, mint Kecskeméti Hírös Agóra Kulturális Egyesület életében.”
A helyi fellépők mellett Magyarországról, Montenegróból, Szlovéniából és Szlovákiából is érkeznek előadók. A népzene, a világzene és a könnyűzene szerelmeseit is várják egész héten Szabadka központjában.

Idén is lesz Interetno

Idén is lesz Interetno fesztivál augusztus 23-tól 27-ig.

A fesztiválon idén 10 táncegyüttes
és több mint 300 táncos szórakoztatja majd
a közönséget.
Táncházak, kiállítások, borutca,
különféle játékok és gyermekfoglalkozások is
lesznek Szabadka központjában.
Az Interetno fesztivál idején
Szabadka központját Etnopolisnak hívják.
A szervezők igyekeznek minél több
közös családi programmal és gyermekfoglalkozásokkal
készülni a családoknak is.
Az Interetno fesztivál idején a város főterén
a Népkör Aranykapu Játszóház
várja majd érdekes játékokkal
és foglalkozásokkal a gyerekeket.
A játszóház minden nap délután
4 órától várja a gyerekeket.
A hazai fellépők melett Magyarországról,
Montenegróból, Szlovéniából
és Szlovákiából is érkeznek előadók.
A népzene, a világzene és a könnyűzene
kedvelőit is várják Szabadka központjába,
az Interetno fesztiválra.
Augusztus 27-én a fesztivál zárónapján
ünnepi előadásokat láthat a közönség
a fesztivál nagyszínpadán.


Akciós tagosodási lehetőség a Szabadkai Városi Könyvtárban

Egész október folyamán ünnepel a Szabadkai Városi Könyvtár.

Akciós tagosodási lehetőséggel várja az olvasni vágyókat a 129. születésnapját ünneplő intézmény. A könyv hónapjával egybekötött évforduló keretében a középiskolások egész októberben, míg az érdeklődő polgárok október 7-e és 18-a között 400 dináros áron iratkozhatnak be a könyvtárba - tájékoztat az intézmény.

Akciós tagosodás a Szabadkai Városi Könyvtárban

Akciós tagosodás van a Szabadkai Városi Könyvtárban.

Akció azt jelenti, hogy valaminek olcsóbb az ára.
A Szabadkai Városi Könyvtárban, októberben akciós a tagosodás.
Tagosodás az, amikor az ember 1 évre kifizet 1 összeget.
A kifizetéssel az ember kap 1 kártyát, ami azt jelenti, hogy tagosodott a könyvtárba.
A kártyával az ember könyveket tud kivenni a könyvtárból.
Az akciós tagosodás októberben lesz.
Azért októberben, mert a Szabadkai Városi Könyvtár születésnapja októberben van.
A Szabadkai Városi Könyvtár egész októberben ünnepli a születésnapját.
A Szabadkai Városi Könyvtár 129 éves lett októberben.
A középiskolások egész októberben akciósan tudnak tagosodni.
Mindenki más október 7-e és 18-a között tud akciósan tagosodni.
Az akciós tagosodás ára 400 dinár.


Tizenegy napon át a zenéé a főszerep Topolyán

A nagy hagyományokkal rendelkező Topolyai Zenei Napok elnevezésű nemzetközi hangszerversenyre 320 résztvevő jelentkezett.

A szokásosnál is jobban zengett a topolyai Alapfokú Zeneiskola épülete, a fafúvósok versenye zajlott hétfőn. A Topolyai Zenei Napokra szívesen jönnek a gyerekek.
Fazekas Áron, Bácskossuthfalva: „Szerintem ez egy nagyon jó verseny, nagyon sok helyről, Vajdaságból meg Magyarországról is tudnak ide jönni, én is nagyon szeretem meg szerintem mindenkinek nagy lehetőség, hogy ekkora nagy próbára teheti magát.”
Fagott, oboa, szaxofon és fuvola hangszerekkel érkeztek a gyerekek. Fehér Izabell 5 éve fuvolázik, a versenyen a maximális 100 pontot érte el. „Amilyen hangot akarunk, mondjuk most egy G-t, akkor be kell állítani és megfújjuk. Meg kell tanulni, hogy hogyan tegyük oda a szánkhoz és az ujjunkat is pont oda kell tenni a lyukhoz, mert ha nem oda teszem, akkor nem jól szól és meg kell támasztani a hasunkban, hogy szépen szóljon.”
A versenyzőket három tagú szakmai zsűri értékelte. Bunford Gábor, szaxofonművész, zsűri: „Valahol úgy érzem, hogy jó ez a verseny, mert egyszerűen a környékből össze tudjuk szedni a jó diákokat, és nemcsak megmérettetés, hogy ki a jó, ki a rosszabb, hanem fel tudnak lépni egy közönség előtt. Látni a gyerekek arcán ezt a boldogságot, és hogy nagyon izgatottak, nagyon jó látni. Itt vannak a szülők is, nagymamák, nagytaták.”
A rendezvény pénteken hangversennyel kezdődött, majd a hegedűsök mérettettek meg, most a fafúvósoké a főszerep, az elkövetkező napokban rézfúvósok, zongoristák, gitárosok és nagyvonósok versenye zajlik majd. Diósi Arabella, igazgató, Alapfokú Zeneiskola, Topolya: „Idén már 16. alkalommal szerveztük meg ezt a rendezvényt, amely nemzetközi rendezvény. Nagyon örülünk, hogy ilyen szép számú jelentkezőnk lett idén is. 320 gyerekről beszélünk, versenyzőről, akik Szerbia egész területéről, illetve Magyarország egész területéről érkeztek.”
A Topolyai Zenei Napok 25-én musical és örökzöld zeneszámokból álló koncerttel ér véget.

Elkezdődött a Topolyai Zenei Napok

Pénteken kezdődött a híres Topolyai Zenei Napok elnevezésű hangverseny.

Péntek március 15-e volt.
A Topolyai Zenei Napokat idén 16. alkalommal szervezik meg.
Pénteken a rendezvény hangversennyel kezdődött.
A hangversenyre egész Szerbia területéről
és Magyarországról is érkeznek zenészek.
A rendezvényen gyerekzenészek versenyeznek.
A topolyai hangversenyre 320 résztvevő jelentkezett.
A hangversenyeket a topolyai
Alapfokú Zeneiskola épületében szervezik meg.
Fagott, oboa, szaxofon és fuvola hangszerekkel
érkeztek a gyerekek tegnap Topolyára.
Tegnap március 18-a, hétfő volt.
A versenyzőket 3 tagú szakmai zsűri értékeli.
A következő napokban rézfúvósok, zongoristák,
gitárosok és nagyvonósok versenye zajlik majd.
A Topolyai Zenei Napok március 25-én
a régi idők legjobb zeneszámaiból álló koncerttel fejeződik be.


Fedezzük fel Vajdaságot!

Hamarosan megjelenik a Hét Nap különkiadványa, a Vajdaság, én így szeretlek interjúkötet, amelyben Fehér Márta lebilincselő írásaival egy vajdasági kalandra invitálja az olvasókat.

Az interjúk érdekes embereket, sorsokat mutatnak be. Olvasás közben bebarangolhatják a vidékünket és megismerkedhetnek az itt élők kulturális és történelmi értékeivel, amelyeket ezek az emberek máig hűen ápolnak és őriznek.
A kötet a 024/555-856-os telefonszámon rendelhető meg.

Új könyv jelenik meg Vajdaságról

Július 3-án megjelenik 1 új könyv, ami Vajdaságról szól.

A könyv címe Vajdaság, én így szeretlek.
Vajdaság Szerbia 1 része.
Vajdaságban sok magyar ember él.
A könyvet Fehér Márta írta.
Fehér Márta egy újságíró.
Az újságíró híreket ír, és beszélget érdekes emberekkel.
Az újságíró feladata, hogy megmutassa az embereknek a világot.
A könyvben interjúk vannak leírva.
Az interjú az, amikor az újságíró kérdez és valaki válaszol.
Az interjú bemutat 1 embert.
A könyvben sok szép kép is van.
A képeken szép vajdasági helyek vannak.
A könyvben versek is vannak.
A könyvet érdekes olvasni és nézegetni.
A könyvet telefonon lehet megrendelni.
Ezt a telefonszámot kell felhívni: 024/555-856.
A könyv ára 450 dinár.


Szabadkán koncertezett Mága Zoltán

A művész 50 év 50 koncert című rendezvénysorozata Erdély és Magyarország után a Vajdasági Magyar Szövetség meghívására Szabadkán folytatódott.

Az egész estés koncerten világhírű magyar zeneszerzők művei csendültek fel.
Jótékonysági koncertsorozattal ünnepli 50 éves születésnapját Mága Zoltán hegedűvirtuóz. A művész a világ legrangosabb koncerttermeiben népszerűsíti a magyar zenét és a kultúrát. A szabadkai Zsinagógában másodszor lépett fel.
Dr. Pásztor Bálint, elnök, Vajdasági Magyar Szövetség: „Viccesen azt mondtam neki, hogy ő tízmilliárdszor jobb politikus, mint amilyen hegedűművész én vagyok. Valóban a szívéből szólnak, ezek a mondatok, mindig az összefogásra szólít föl, mindig a béke mellett tesz tanúbizonyságot, és ezek azok az üzenetek, amelyekre nekünk is szükségünk van.”
Az 50 év 50 koncert eddigi és mostani állomása azt tolmácsolja, hogy védeni kell magyarságunkat és európai értékeinket.

Mága Zoltán koncert volt Szabadkán

Tegnap Mága Zoltán koncertezett a szabadkai Zsinagógában.

Tegnap május 30-a, csütörtök volt.
Mága Zoltán 1 híres magyarországi hegedűművész.
Mága Zoltán 50 év 50 koncert című előadását mutatta be
a vajdasági nézőknek.
Több mint ezer néző volt kíváncsi a tegnapi koncertre.
A Prima Primissima díjas hegedűművész
klasszikus zenét, cigány zenét
és magyar népzenét játszik a hangszerén.


Újra megnyílik az Eurocinema moziterme Szabadkán

Két hónapos szünet után ma 19 órakor ismét megnyitja kapuit az Eurocinema moziterme Szabadkán, a Balkáni határ című hazai filmet tekintheti meg a közönség.

A belépés erre a vetítésre ingyenes, de előzetes regisztráció szükséges, amelyet a mozi 024/554-600-as telefonszámán lehet megtenni. A mozit februárban zárták be felújítási munkálatok miatt. Lecserélték az ülőhelyeket és a padlóburkolatot. A korábbinál most ugyan kevesebb, kétszáz ülőhely áll a nézők rendelkezésére, de cserébe szélesebbek a széksorok. A mozifelújítás kezdetekor kiadott tájékoztató szerint a projekt összértéke 6,5 millió dinárt tett ki.

Újra megnyílik az Eurocinema moziterem Szabadkán

2019.04.11-én, csütörtökön, újra megnyílik az Eurocinema mozi terem Szabadkán.
2019.04.11-én, 19:00 órakor újra lehet filmet nézni az Eurocinema moziban Szabadkán.
Az Eurocinema a mozi neve Szabadkán.
Az Eurocinema moziban április 11-én a Balkáni határ című filmet lehet megnézni.
A Balkáni határ című filmre a belépés ingyenes.
A Balkáni határ című film megnézésére regisztrálnia kell mindenkinek.
Regisztrálni azt jelenti, hogy fel kell hívni az Eurocinema mozit.
Az Eurocinema mozi telefonszáma a következő:
024 554 - 600
A telefonba el kell mondani, hogy hányan akarják megnézni a filmet.
Az Eurocinema mozit februárban zárták be.
Azért zárták be az Eurocinema mozit, mert felújították.
Az Eurocinema moziban új ülőhelyeket raktak.
Az Eurocinema moziban új padlót raktak.
Az Eurocinema moziba 200 ember fér be.
Az Eurocinema mozi felújítása nagyon drága volt.
Az Eurocinema moziba 2019.04.11-től várják az embereket.
Az Eurocinema mozit meglehet nézni az interneten.
A következő címet kell beírni az internet keresőjébe:
http://www.openunsubotica.rs/kultura-bioskop.html


A magyar kultúra napja

199 éve fejezte be Kölcsey Ferenc a Himnuszt.

Ma van a magyar kultúra napja. Január 22-én ünnepeljük annak emlékére, hogy a kézirat tanúsága szerint Kölcsey Ferenc 1823-ban ezen a napon fejezte be a Himnuszt. Az ünnep alkalmából Magyarországon, a határokon túl és szerte a világban megemlékeznek a magyar kulturális értékekről. Kiállításokat és koncerteket rendeznek, könyvbemutatókat, irodalmi esteket és színházi előadásokat tartanak. E naphoz kapcsolódva adják át a magyar kultúrához fűződő szakmai elismeréseket is.
Az 1815-től Szatmárcsekén élő Kölcsey Ferenc a bécsi udvar alkotmánytipró intézkedéseinek fokozódása idején, 1823 januárjában írta hazafias költészetének legnagyobb remekét, a Hymnust, amelynek kéziratát 1823. január 22-én tisztázta le. A költemény először 1829-ben Kisfaludy Károly Aurora című folyóiratában jelent meg. Megzenésítésére 1844-ben írtak ki pályázatot, amelyet Erkel Ferenc, a pesti Nemzeti Színház karmestere nyert meg. Pályaművét 1844. július 2-án mutatták be a Nemzeti Színházban a zeneszerző vezényletével. Szélesebb nyilvánosság előtt 1844. augusztus 10-én énekelték először az Óbudai Hajógyárban a Széchenyi gőzös vízre bocsátásakor, hivatalos állami ünnepségen először 1848. augusztus 20-án csendült fel.
A 2012. január elsején hatályba lépett alaptörvény I. cikke kimondja: „Magyarország himnusza Kölcsey Ferenc Himnusz című költeménye Erkel Ferenc zenéjével.”
Először 1989-ben tartottak rendezvényeket a magyar kultúra napján.

Ma van a magyar kultúra napja

Ma, január 22-én ünnepeljük a magyar kultúra napját.

Azért van január 22-én a magyar kultúra napja,
mert Kölcsey Ferenc 199 éve
ezen a napon fejezte be a Himnuszt.
Az ünnep alkalmából Magyarországon,
a határon túli területeken és az egész világon
megemlékeznek a magyar kultúráról.
Kiállításokat, koncerteket, könyvbemutatókat
és színházi előadásokat szerveznek ezen a napon.
Ezen a napon adják át a magyar kultúrához kapcsolódó
szakmai elismeréseket is.
Először 1989-ben tartottak rendezvényeket
a magyar kultúra napján.


Vajdasági Népmesemondó Találkozó Csantavéren

Az előző év sikerén felbuzdulva Csantavéren idén is megtartották a Vajdasági Népmesemondó Találkozót gyerekeknek. Volt élőszavas mesemondás, színház és minden, ami zene.

A II. Vajdasági Mesemondó Találkozón Szabó Szabolcs mesés játékokkal készült, Toldi István-Mesefa elsősorban azokat a népmeséket mondta, amelyeket még édesapjától, nagyapjától tanult. A Bartók Béla Művelődési Egyesületben több mint húsz gyerek töltötte tartalmasan a délutánt, Szajánból is érkeztek gyerekek.
Vukelity Csilla, szervező: „A cél az lenne, hogy a gyerekek, akik ma itt vannak, ne csak a mesemondó versenyeken találkozzanak egymással, hanem játszanak, barátkozzanak, ismerkedjenek, hiszen ők nagyon fontosak, hogy ez a hagyomány fennmaradjon.”
Bakos Árpád és Réka a találkozó keretében másodszor tartott foglalkozást a gyerekeknek, Vukelity Liza pedig mesemondással foglalkozik, és ő is részt vett tavaly a találkozón.
Vukelity Liza: „A tavalyin nagyon jó éreztem magam, és ez a második talán még egy kicsit jobb, mert jól érzem magam és sok program van.”
A Magyar Népmese Színház többször is fellépett már Vajdaságban, de Csantavérre most jöttek először. Ide az Aranytollú madár című interaktív darabot hozták.
Zanotta Veronika, művészeti vezető, Magyar Népmese Színház: „Sorra vesszük azokat a meséket, amelyek alkalmasak arra, hogy színpadra vigyük. most tizenhétnél tartunk, ennyi mesét dolgoztunk már fel.”
A szervezők hosszútávban gondolkodnak, a Vajdasági Mesemondó Találkozóval hagyományt szeretnének teremteni Csantavéren.

Tegnap tartották meg az eseményt Csantavéren,
a Bartók Béla Művelődési Egyesületben.
Tegnap június 9-e, vasárnap volt.
A találkozón volt élőszavas mesemondás,
színház és zenei programok.
Több mint 20 gyerek vett részt a népmesemondó találkozón.
Az esemény célja, hogy a gyerekek,
ne csak a mesemondó versenyeken találkozzanak egymással,
hanem játszanak, barátkozzanak,
ismerkedjenek is meg egymással.
A szervezők a következő években is
megszeretnék szervezni
a Vajdasági Mesemondó Találkozót Csantavéren.


Tamburazene és jó hangulat

Hetedik alkalommal tartják meg a Folk Music Fesztivált Palicson. A kétnapos találkozó első napján a tamburások, a Ravnica és a csantavéri Mendicus tamburazenekar léptek fel a Vigadó teraszán.

A csantavéri Mendicus tamburazenekar és a szabadkai Ravnica együttes koncertjével indult útjára hetedik alkalommal a kétnapos Folk Music Fesztivál. Az ismert Ravnica zenekar ez alkalommal jól ismert mű- és népdalokat játszott. Egy év kényszerkihagyás után, gyakorlatilag ezzel a fellépéssel nyitották a szezont – mondta el Nikola Jaramazović. A zenekar vezetője hozzátette: „Az egész világot érintő járványhelyzet miatt fellépő korlátozások minket is érintettek ebben a kisvárosban, Szabadkán, ami a zenélést illeti, de remélem, hogy ezen a helyen megnyílt a szezon, mondhatjuk, hogy átvágjuk a szalagot, nyitva van!”
Juhász Gábor szervező azt mondta, bátrak voltak az idén, mert amikor a szervezést elkezdték, még nem lehetett tudni, hogy május végére hogyan alakul a járványhelyzet.
„Örülünk, hogy meg tudtuk szervezni ezt a rendezvényt, hiszen ez már a hetedik alkalom és fontosnak tartom, hogy minden évben legyen, akármilyen körülmények között is. Azt hiszem, sikerül összehozni, hogy ez jó, látványos legyen, hogy a népzenét idehozzuk Palicsra a turisztikai övezet központjába.”
Ma késő estig a népzenészeké lesz a Vigadó színpada, de emellett népművészeti kirakodóvásár, kézműves foglalkozás, és népi gyerekjátékok is szerepelnek a programban.

Tamburazene és jó hangulat

A Folk Mucis Fesztivált 7. alkalommal tartják meg Palicson.

A Folk Music Fesztiválon népzenét játszó
tamburazenekarok lépnek fel.
A tambura 1 hangszer.
A Folk Music Fesztivál 2 napos.
Tegnap kezdődött a Folk Music Fesztivál.
Tegnap május 28-a, péntek volt.
Tegnap a Ravnica és a csantavéri Mendicus
tamburazenekar léptek fel
a Vigadó teraszán, Palicson.
Ma is folytatódik a Folk Music Fesztivál.
Ma május 29-e, szombat van.
Ma is fellépnek tamburazenekarok.
Ma népművészeti kirakodóvásár,
kézműves foglalkozások és népi
gyerekjátékok is várják a látogatókat
a Folk Music Fesztiválon, Palicson.


Idősek képzőművészeti alkotásaiból nyílt kiállítás Szabadkán

A Szabadkai Gerontológiai Központ és a Szabadkai Kortárs Galéria jóvoltából jött létre az Őszi Rapszódia nevet viselő tárlat. A kiállítás november 12-ig látogatható.

Az idősek rajzait, festményeit, szobrait és különböző kézműves tárgyait állították ki. Svetlana Stanković képeit is meg lehet nézni, ugyanakkor a megnyitó elején saját versét is hallhatták a jelenlevők, amely Az élet folyója címet viseli.„A Gerontológiai Központ Mika Antić klubjának tagja vagyok. A munkáimat már versenyekre is küldték. Egyébként húsz éve foglalkozom költészettel.”
A látogatók csodálva, elismerően járták be a kiállítást. Sokan voltak kíváncsiak az alkotásokra. A Szabadkai Gerontológiai Központ többi lakója is nagy érdeklődéssel fogadta az alkotásokat.
Szádeczky Éva: „Kellemesen meg vagyok lepődve, mert tényleg olyan dolgokat csináltak ezek a lakótársak, hogy így mondjam, hogy az embernek eláll a szava. Nagyon szépek, nagyon ügyesek és örülök, hogy eljöttem.”
Nela Tonković, a Szabadkai Kortárs Galéria kurátora elmondta, már tíz éve együttműködnek a Szabadkai Gerontológiai Központtal. Különböző kézműves programokat szerveznek az időseknek.„Annak tudatában, hogy a Gerontológiai Központ szolgáltatásainak felhasználói saját munkaterápiával rendelkeznek, ahol hasonló dolgokat készítenek, mint amik itt, a kiállításon is láthatók. Arra a kérdésre, hogy meg lehet-e mutatni munkájukat a termünkben, természetesen igennel válaszoltunk.”
Az idősek munkái november 12-ig tekinthetők meg.

A Szabadkai Gerontológiai Központ és a Szabadkai Kortárs Galéria együttműködésével jött létre a kiállítás.

Az idősek rajzait, festményeit, szobrait
és különböző kézműves tárgyait állították ki.
A kiállítás az Őszi Rapszódia nevet kapta.
A kiállítás november 12-ig, szombatig látogatható
a Szabadkai Kortárs Galériában.
A kiállítás megnyitóján sokan voltak kíváncsiak
az idős emberek alkotásaira.
A Szabadkai Kortárs Galéria már 10 éve
együttműködik a Szabadkai Gerontológiai Központtal.
Gerontológiai központ idősek otthonát jelenti.


Petőfi Irodalmi Karaván Szabadkán

A négynapos irodalmi sorozat ma Szabadkára látogatott. Ez volt az utolsó állomás.

A Magyar Tannyelvű Tanítóképző Kar épületében gimnazistáknak tartottak előadást, illetve beszélgettek velük az irodalom kapcsán. A rendhagyó irodalomórát Juhász Anna irodalmár és Száraz Miklós György író vezette.
Gimnazisták érkeztek a szabadkai Magyar Tannyelvű Tanítóképző Kar épületébe. Fujkin Zsófia a szabadkai Kosztolányi Dezső Tehetséggondozó Gimnáziumba jár. Angol szakon tanul, így angol irodalmat is, azonban a magyar irodalom és maga Petőfi Sándor sem áll messze tőle. „Sokat szoktunk róla tanulni, rengeteg videót nézünk, szoktak lenni előadások is az iskolában. Pont most, azt hiszem, hogy az előző félévben tanultunk róla bővebben, és az iskolánkban mi tényleg foglalkozunk a vajdasági magyar irodalommal és komplett a magyar irodalommal, igazából erre fektetjük a legnagyobb hangsúlyt.”
De vajon mikor is jut ideje egy tizenévesnek arra, hogy olvasson? Az írók reménykednek, hogy sikerül felkelteni az olvasók figyelmét, és közönségbarát írásokat tárnak eléjük - mondta Száraz Miklós György író. „Számonkérni az olvasást ma, tizenéves gyerekeknél, amikor annyi a vizuális élmény... És nem is csak az, hogy mobiltelefon és sms, valamint filmek tömkelege, hogy tulajdonképpen nem is tudjuk, hogy mikor is jut ideje olvasni egy túlterhelt tizenéves gyereknek, aki sportolni jár, esetleg zenét tanul még a suli mellett. A regényekre maradnak azok a nyugis órák, ami az én kölyökkoromban még volt, és remélem, hogy igen, nekik is jut idejük erre. Nem ellenpropagandát akarok kifejteni, csak nehezen képzelem el, hogy hogyan fér bele az életükbe.”
Kortárs magyar irodalom és Petőfi Sándor - ezek voltak a szabadkai előadás központi témái, amelyen a diákokat is megszólaltatták. Az idei karaván mottója egy Petőfi idézet volt: Legyen minden dalunk egy-egy vigasztalás. Juhász Anna, irodalmár: „Nagyon jól sikerült ez a négy nap, most már a negyedik napunk volt, voltunk Újvidéken, Óbecsén és Zentán. Nagyon jó közönség fogadott minket, de én ezt tudtam, hogy ahol lélekkel történik az élet, ahol az emberek közti kapocs kulcsa az összetartozás, a szeretet, az, hogy megtaláljuk a közös nyelvet, beszéljük ezt a nyelvet, őrizzük meg azt az örökséget, ami mindannyiunkat valahogy összetart.”
Az irodalom-népszerűsítő sorozatot a Petőfi Kulturális Ügynökség szervezte, a 200 éve született költő, Petőfi Sándor emlékére.

Petőfi Irodalmi Karaván Szabadkán

Szabadkára látogatott ma a Petőfi Irodalmi Karaván.

Ma március 22-e, szerda van.
A Petőfi Irodalmi Karaván a híres magyar költőről,
Petőfi Sándorról és az irodalomról szól.
A Petőfi Sándor Irodalmi Karaván 4 napos
irodalmi sorozat volt Vajdaságban.
A mai volt az utolsó vajdasági állomás.
Ma a Magyar Tannyelvű Tanítóképző Kar épületében
tartották meg az irodalmi rendezvényt
gimnazisták számára.
A különleges irodalomórát Juhász Anna irodalmár
és Száraz Miklós György író vezette.
Száraz Miklós György elmondta,
a mai fiatalok nagyon le vannak terhelve
és alig jut idejük olvasni.
Az irodalmi karaván célja, hogy megszerettesse
az irodalmat és az olvasást a fiatalokkal is.
A Petőfi Irodalmi Karaván a 4 nap alatt
Újvidéken, Óbecsén, Zentán és Szabadkán volt.
Az irodalom-népszerűsítő sorozatot
a Petőfi Kulturális Ügynökség szervezte.
A sorozatot a 200 éve született költő,
Petőfi Sándor emlékére szervezték meg.


Hétfőtől Őszi Zsidó Kulturális Fesztivál Szabadkán

A tíznapos gazdag program október 22-ig tart.

Telt ház volt tavaly az Őszi Zsidó Kulturális Fesztiválon a szabadkai zsinagógában.
Idén a járványügyi intézkedések betartásával tartják meg a fesztivált a városban. Ez azt jelenti, hogy kötelező lesz a maszkhasználat, a távolságtartás és a fertőtlenítés. Branka Baranjin, koordinátor, Őszi Zsidó Kulturális Fesztivál: „Idén is megszervezzük a fesztivált az őszi nagy zsidó ünnep után, ugyanúgy, ahogy 2015 óta mindig, amikor is ebben a formában megtartottuk az első ilyent. Abban reménykedünk, hogy a zsidó kultúrát és örökséget közelebb hozzuk a szélesebb közönséghez.”
A tíznapos program részeként lesznek előadások, koncertek és színművészeti produkciók is. Kovács Róbert, koordinátor, Szabadkai Zsidó Hitközség: „Az év elején sokat terveztünk, és ezeknek a terveknek a nagy része, azt hiszem, ha betartjuk az előírásokat, hogyha mindenkinek sikerül egészségesnek maradnia, akkor meg is fog valósulni.”
Október 12-én a közönség Stefan Sablić rendezésében láthatja a Lažljivica, vagyis a Hazug című előadást. 14-én dr. Matija Bruk szabadkai zsidó származású vegyészről hallhatnak az érdeklődők előadást.
A szabadkai zsinagógában két koncertet is hallhat a közönség. Október 18-án a szabadkai Sextet lép fel, míg október 21-én a Remény hangjai - egy nő és egy férfi című előadást hallhatják az érdeklődők. Ebben fellép Klein Judit, Nógrádi Gergely főkántor és Neumark Zoltán is.
Ugyancsak a zsinagóga ad otthont a Hommage Danilo Kiš elnevezésű programnak. Ez október 20-án lesz. Továbbá előadást tartanak dr. Csillag Károly sajtótörténeti jelentőségéről is. A zsinagóga mellett pedig a Városi Múzeumban, a Gyermekszínházban és a Zsidó Hitközségben is lesznek rendezvények. Steinfeld Josua, elnök, Szabadkai Zsidó Hitközség: „Törekszünk majd arra, hogy azt a kevés jegyet, amely rendelkezésünkre áll, szét tudjuk osztani, mert attól függetlenül, hogy mennyit szét szeretnénk osztani a szabadkaiaknak, mi azt is szeretnénk, hogy a mi zsidóink is részesüljenek belőle, hiszen ők is érdekeltek.”
Az ingyenes belépőket a zsinagóga főbejáratánál lehet átvenni holnap és holnapután. Az idei Zsidó Kulturális Fesztivál október 22-én zárul Szabadkán.

Hétfőtől kezdődik az Őszi Zsidó Kulturális Fesztivál Szabadkán.

Hétfő október 12-e lesz.
Az Őszi Zsidó Kulturális
Fesztivál 10 napos lesz.
Október 22-ig fog
tartani a fesztivál.
A szabadkai zsinagógában,
a Városi Múzeumban,
a Gyermekszínházban
és a Zsidó Hitközségben lesznek
megtartva a szép programok.
A zsidó vallás az
egyik legrégebbi vallás.
A zsidó hívők
a zsinagógába mennek
imádkozni.
Idén kötelező lesz
betartani az óvintézkedéseket
a programokon
a koronavírus-járvány miatt.
Az Őszi Zsidó Kulturális
Fesztivál programjain is
kötelező lesz a maszk
viselése,
a távolságtartás
és a gyakori
kézfertőtlenítés.
A 10 napos programok
idején lesznek előadások,
koncertek, és színművészeti
előadások is.
Az Őszi Zsidó Kulturális
Fesztiválra a belépők
ingyenesek.
A belépőket a szabadkai
zsinagóga főbejáratánál
lehet átvenni ma
és holnap.
Ma október 9-e,
péntek van.
Holnap október 10-e,
szombat lesz.


Szépolvasási és szépkiejtési versenyt tartottak Magyarkanizsán

Több mint 40 felsős diákkal tartották meg a Dr. Papp György Szépolvasási és Szépkiejtési Versenyt a Cnesa Művelődési és Oktatási Intézményben. A versennyel dr. Papp György emléke és munkássága előtt tisztelegtek.

Az ötödik és hatodik osztályos tanulók szépirodalmi és párbeszédes szövegekkel vehettek részt a versenyen, míg a hetedikesek és nyolcadikosok otthonról hozott szöveget és a helyszínen kapott, a szervezők által kiválasztott részletet olvastak fel.
László Lejla, Magyarkanizsa: „Én a szegény Dzsoni és Árnikát olvastam Lázár Ervintől. Nekem már annyira nem volt nehéz, mert olvastam, szeretem ezt a könyvet és nem volt nehéz, mert sokat készültem, meg szeretek is olvasni, esténként is olvasni szoktam.”
Varga Mira, Magyarkanizsa: „Itt kaptam el a szöveget: Tamási Áron Ábel Amerikában részlet. Most, ahogy olvastam nem nehéz, értem. Szeretek olvasni, szóval könnyen megértettem.”
Vörös Anna zsűritag már több éve figyelemmel követi a gyerekeket. Elmondása szerint a tanulók egyre jobban és gyorsabban alkalmazkodnak a színpadon való szerepléshez.„Nagyon fontos az, hogy hogyan közvetítjük a leírt gondolatokat és ezt már a gyerekek átérzik és mindezt próbálják átadni a közönségnek és a zsűrinek is. Mi pedig arra figyelünk, hogy mennyire élményszerű ez a felolvasás, mennyire hangsúlyoznak jól, mennyire artikulálnak jól és mennyire tudják élményszerűen átadni az olvasottakat.”
A szervezők ebben az évben egy újdonsággal is szolgáltak. Mindamellett, hogy a gyermekeket tanárok készítik fel a versenyre, idén egy kisebb előadást is hallhattak a helyszínen, többek között a színpadon való viselkedésről is.
Nadrljanski Tornai Erika, vezető, Művészetek Háza, Magyarkanizsa: „Felkértem Vranić Váradi Líviát, hogy beszéljen a nyilvános szereplésről és a lámpaláz leküzdéséről, aztán pedig Ábrahám Gréta a Cnesa színjátszó szakosztályának vezetője nyelvtörőkkel szórakoztatta a gyerekeket, hogy kellőképpen ellazuljanak.”
Az eseményen több mint 40 felsős diák vett részt. A rendezvény a szerb illetékes minisztérium, valamint a magyar kormány támogatásával valósult meg.

Szépolvasási versenyt tartottak Magyarkanizsán

Szépolvasási és szépkiejtési versenyt tartottak tegnap Magyarkanizsán.

Tegnap november 18-a, szombat volt.
A szépolvasási és szépkiejtési versenyen
az általános iskolák felsős diákjai vettek részt.
Több mint 40 felsős diákkal tartották meg
a Dr. Papp György Szépolvasási és Szépkiejtési Versenyt.
A versenyt a magyarkanizsai
Cnesa Művelődési és Oktatási Intézményben tartották meg.
A versennyel dr. Papp György emléke
és munkássága előtt tisztelegtek.
A résztvevő diákokat zsűri értékelte.
A zsűri tagjai szerint a tanulók egyre jobban
és gyorsabban tudnak alkalmazkodni
a színpadon való szerepléshez.
A gyermekeket tanárok készítik fel a versenyre.
Idén egy kisebb előadást is hallhattak a helyszínen arról,
hogyan kell viselkedni a színpadon.


Több mint 600 diák csillogtatta meg tehetségét az idei ÁMV-én

Szavalás, prózamondás, színjátszás, szólóének és sok egyéb kategóriában is kibontakoztathatták tehetségüket az általános iskolás tanulók Szabadkán. Idén 22. alkalommal szervezték meg az Általános Iskolások Művészeti Vetélkedőjét.

A diákok egész vajdaságból szép számban jelentkeztek a megmérettetésre, amelyet négy helyszínen, egyidőben bonyolítottak le.
Kezdetét vette a 22. Általános Iskolások Művészeti Vetélkedője Szabadkán. Idén összesen 41 iskolából, Vajdaság szerte 618 tanuló gyűlt össze, hogy megmutassa tehetségét.
A szabadkai Majsai Úti Általános Iskolában már a reggeli órákban nagy volt a nyüzsgés. Mindenki izgatottan vára a megmérettetést. A temerini Vortity Anasztáziának már van tapasztalata a szavalás és a prózamondás terén is.
„Azért szeretek, mert érdekes és lehet készülni rá és a barátokkal is találkozom közben.”
A vetélkedőn 58 zsűritag és kísérő volt jelen. Radaković Huszta Orsolya, magyartanár a prózamondás kategóriában zsűrizett, szerinte a helyes kiejtés és hangsúly a legfontosabb, továbbá az életkorhoz és személyiséghez illő szöveg kiválasztása is nagyon lényeges, annak érdekében, hogy a fellépő kellőképpen bele tudja magát élni a helyzetbe.
Radaković Huszta Orsolya: „Én úgy gondolom, hogy minden iskolában az anyanyelvet tanító tanárokra hárul a legnagyobb felelősség. Nem csak azért, hogy megtalálják a tehetséges diákokat, hanem azért is, hogy az anyanyelv mindenki számára első helyen szerepeljen a tanulás során. Ilyen jeles alkalmakkor, amilyen az ÁMV is, azt hiszem, hogy ez egy külön kategóriás versenynek számít, különösen a magyar nyelvnél és a magyar iskolák szempontjából.”
A Magyar Nemzeti Tanács által kiemelt jelentőségűvé nyilvánított és a szerbiai Oktatási Minisztérium által elismert rendezvényt az Észak-bácskai Magyar Pedagógusok Egyesülete szervezte.
De Negri Ibolya, elnök, Észak-bácskai Magyar Pedagógusok Egyesülete: „Minden diáknak van egy személyisége, egy jelleme és ezt a pedagógus fejleszti, a pedagógus tanítja a diákokat és ezzel az értékkel, ezzel a tudással jelennek meg ma itt a versenyen.”
Az ÁMV-n az egyéni díjak mellett egy vándordíjat is kiosztanak, amit minden évben az az iskola érdemel ki, amely tanulói a legtöbb elismerést zsebelik be a versenyen.

Több mint 600 résztvevő az idei ÁMV-n

Tegnap tartották meg 22. alkalommal az Általános Iskolások Művészeti Vetélkedőjét.

Tegnap május 11-e, szombat volt.
Szabadkán a Majsai Úti Általános Iskola épületében
tartották meg az ÁMV-t.
A vetélkedőn az általános iskolás diákok
szavalás, prózamondás, színjátszás, szólóének
és sok más területen megmutathatják tehetségüket.
A diákok egész Vajdaság területéről érkeztek az ÁMV-re.
Idén összesen 41 iskolából, 618 tanuló érkezett az ÁMV-re.
A vetélkedőn 58 zsűritag és kísérő volt jelen.
A rendezvényt minden évben
az Észak-bácskai Magyar Pedagógusok Egyesülete szervezi meg.
Az ÁMV-n az egyéni díjak mellett 1 vándordíjat is kiosztanak.
A vándordíjat minden évben az az iskola kapja,
amely tanulói a legtöbb elismerést kapják a versenyen.


Három napig a báboké a főszerep Szabadkán

Varázslatos, de mégis tanulságos történetek várják a gyerekeket a Szabadkai Gyermekszínházban. Idén kilenc társulat szórakoztatja az apróságokat a Szerbiai Hivatásos Bábszínházak 50. Találkozóján.

Izgatottan várták a gyerekek, hogy megkezdődjön az előadás. Az első darab A Farkas nyomában volt, ami egy kutya történetét mutatta be, aki házi kedvencből az erdő urává vált. A darabot először tavaly láthatta a közönség a találkozón, amely azóta is töretlen sikert arat.
Saša Latinović, színész: „Most hívtak meg minket Japánba, a jövő évben. Megyünk a Triennale fesztiválra, a szervezés egy kicsit nehezebb. Ez az ő éves találkozójuk. A Triennale fesztiválra nagyjából 1200 előadást választanak ki. Mi a huszonötödikek lettünk.”
Az újvidéki társulat nemcsak látvány, de hangzásvilágában is egy rendkívüli előadást léptetett a szabadkai színpadra.
Slobodan Ninković, színész: „Nincs valódi zene. Ezek inkább olyan hangok, háttérhangok, amelyek zenének tűnnek, de valójában nem igazi zene. A zenét Lazar Novkov ismert újvidéki zeneszerző készítette, akinek azt hiszem ez volt az első színházi előadása.”
A darab után Miroslava Babić, a Szabadkai Városi Tanács művelődéssel megbízott tagja hivatalosan is megnyitotta a találkozót. Az eseményen légtornász bűvölte el a közönséget.
Árokszállási Márta, igazgató, Szabadkai Gyermekszínház: „Hét hivatalos bábszínház van Szerbiában és minden évben van ez a fesztivál. Minden évben másik város a házigazdája. Az idén Szabadka város, azért mert 85 évesek is lettünk és a két jubileumot összehoztuk.”
A legjobb darab, a legjobb színész díjért a niši, zemuni, kragujevaci, újvidéki és szabadkai színészek szállnak versenybe. A belépés minden esetben díjtalan.

Bábszínház Találkozó Szabadkán

Tegnap kezdődött a Szerbiai Hivatásos Bábszínházak 50. Találkozója Szabadkán.

Tegnap december 2-a, hétfő volt.
A Szabadkai Gyermekszínházban van
a Bábszínház Találkozó.
A Szabadkai Gyermekszínházban 3 napig
tart a Bábszínház Találkozó.
A Szabadkai Gyermekszínházban
3 napig bábelőadások lesznek.
Az előadások 3 napig ingyenesek
lesznek a Szabadkai Gyermekszínházban.
Nagyon érdekes és szép bábelőadások
lesznek a Szabadkai Gyermekszínházban.
Az 1. bábelőadás tegnap volt.
Az 1. előadás címe:
A Farkas nyomában volt.
Újvidékről érkeztek színészek
a Bábszínházak Találkozójára.
A bábelőadásokra kisgyermekeket várnak
a Szabadkai Gyermekszínházba.


Tisztelgés a magyar hősök, az ősi magyar hagyományok előtt

Harmadik alkalommal tartották meg Bajsán a Délvidéki Ősök Napját az egykori téglagyár területén. Táltosdobolás, gyalogos- és lovasharc-bemutató, hagyományőrző íjászverseny, kézműves foglalkozások - számos program várta a kilátogatókat.

Nomád párbajt és gyalogos harci bemutatót is láthatott a közönség a bajsai Bács-ér völgyben. A környező országokból is érkeztek szép számban látogatók.
Nagy László, Tiszaföldvár, Magyarország: „Láttunk szimpla egy-egy ellenit, páros harcokat és becstelen és becsület kört, ami egy kicsit szabadabb játékosabb, ott mindenki mindenki ellen küzdhet.”
Összetartozunk, egy nemzet vagyunk, közösek az őseink és az értékeink - hangsúlyozta az eseményen a Magyar-Turán Alapítvány elnöke, és a Kurultáj főszervezője, Bíró András Zsolt.
„A másik nagyon fontos üzenet az, hogy ezzel nem a múltba akarunk véglegesen visszalépni, hanem a múltnak, a múltban élt nagy magyar ősöknek, meg a nagy magyar hősöknek a történelem formáló példája adjon nekünk erőt ahhoz, hogy a mindennapokban helyt tudjunk állni, a magyar összefogást tudjuk erősíteni és hogy megőrizzük a sajátos kultúránkat a Kárpát-medence minden részén és főleg itt Délvidéken.”
Színes volt a kínált program Bajsán: táltosdobolás hallatszott, lovas bemutatót, hagyományőrző íjászversenyt, sőt régi mesterségek bemutatóját is megnézhetett a közönség. Az egyik jurtában pedig egy péterrévei sírból előkerült női csontváz koponyájának antropológiai arcrekonstrukcióját is láthatták az érdeklődők.
Az esemény megvalósulását a topolyai önkormányzat is támogatta.
Szatmári Adrián, Topolya polgármestere kiemelte: „Az eszközök odaítélése alkalmával külön figyelmet szentelünk arra, hogy azok a rendezvények, amelyek központjában a hagyományőrzés áll, azok kiemelt jelentőségűek legyenek.”
A harmadik alkalommal megtartott kétnapos rendezvényt a Magyar-Turán Szövetség, illetve annak délvidéki tagozata, a Magyar-Turán Délvidék egyesület szervezte meg.

Délvidéki Ősök Napja Bajsán

Tegnap tartották meg 3. alkalommal Bajsán a Délvidéki Ősök Napját.

Tegnap június 24-e volt.
A rendezvény ma is folytatódik.
Ma június 25-e, vasárnap van.
A régi téglagyár területén tartották meg
a Délvidéki Ősök Napját.
Táltosdobolás, gyalogos- és lovasharc-bemutató,
hagyományőrző íjászverseny, kézműves foglalkozások
és még sok más érdekes program várta a kilátogatókat Bajsán.
A Délvidéki Ősök Napjára külföldről is érkeztek látogatók.
A rendezvény 2 napig tart.
A 3. alkalommal megtartott Délvidéki Ősök napját
a Magyar-Turán Szövetség
és a Magyar-Turán Délvidék egyesület szervezte meg.
A rendezvény célja, hogy bemutassák
és tiszteletet fejezzenek ki
a magyar hősök és az ősi magyar hagyományok előtt.


Ma kezdődik az Európai Filmek Palicsi Fesztiválja

A szabadtéri színpadon este 9-kor lesz az ünnepélyes megnyitó, és átadják a Lifka Sándor díjakat is.

A fesztivál versenyprogramjában a palicsi Nyári Színpadon naponta két versenyfilmet tekinthetnek meg a nézők, illetve számos kísérőprogram is színesíti a rendezvényt. Koncertek, kiállítások és kerekasztal-beszélgetések is várják az érdeklődőket.
Ilija Tatić, szervező, a Szabadegyetem igazgatója: „Szervezőként valóban mindent megtettünk azért, hogy ez a fesztivál képviselje az eddigi rendezvényeken megszokott szintet, amivel az egyik legjelentősebb fesztivállá váltunk, nemcsak Szerbiában, hanem azon túl is. Szóval nagyon optimista vagyok. Bízom benne, hogy most a 31. alkalommal érzik majd, hogy ez egy remek program, ideális lehetőség arra, hogy ezeket a nyári napokat eltöltsék Palicson, és minőségi programokat élvezzenek, mindenekelőtt szórakozzanak és magas szintű művészetnek legyenek tanúi.”
A palicsi szabadtéri Nyári Színpadon 12 filmet mutatnak be, ebből 11 versenyfilm. Egyebek mellett a 78 nap című szerb alkotást és Hajdu Szabolcs Kálmán-nap című filmjét is megtekinthetik Palicson.
Miroslav Mogorović, a fesztivál műsorigazgatója: „A fő program, ahogy a neve is mutatja, idén igazán kivételes. Mindenképpen egy jó szerzői év képét mutatja, kiváló szerzőkkel, akiknek a filmjeit bemutatjuk. Egy lépéssel tovább mentünk, és olyan alkotásokat választottunk, amelyek határozottan képviselnek olyasvalamit, ami különlegesen rezonál, nem csak most ebben a nyári fesztiválszezonban, hanem minden bizonnyal az amerikai Oscar-díj szelekciójában is láthatóak lesznek majd, jövő márciusban.”
A szabadtéri színpadon szombaton este 9-kor lesz az ünnepélyes megnyitó, ahol a Lifka Sándor díjakat is átadják. A szerbiai alkotók kategóriájában Anica Dobra színésznő, a külföldi alkotók között Phedon Papamichael görög operatőr a díjazott, míg Ademir Kenović boszniai rendező kapja a regionális elismerést. Ezt követően kezdődik a versenyprogram, a görög Jórgosz Lánthimosz A kegyelem fajtái című abszurd fekete vígjátékát láthatja a közönség Emma Stone főszereplésével.
Radoslav Zelenović, fesztiváligazgató: „Úgy gondolom, nagy szakmai felelősséggel mondhatom, hogy idén rendkívül jó lesz a fesztivál. Néhány dolog, ami az elmúlt napokban történt, ami a fesztivált illeti, lehetőséget ad arra, hogy elmondjam, ez lesz a legnagyobb európai filmszínház, amely a napokban Európában megelevenedik.”
Az érdeklődőket az elkövetkező napokban Palics és Szabadka több helyszínén is várják. Most is külön figyelmet szenteltek az új magyar filmeknek. A részletes program a palicfilmfestival.com oldalon böngészhető.

Ma kezdődik a 31. Európai Filmek Palicsi Fesztiválja.

Ma július 20-a, szombat van.
Ma este 9 órakor kezdődik az ünnepélyes megnyitó
a palicsi szabadtéri színpadon.
Az ünnepélyes megnyitón átadják a Lifka Sándor díjakat is.
A díjak átadása után kezdődik a versenyprogram.
A görög Jórgosz Lánthimosz A kegyelem fajtái című vígjátékot
láthatja a közönség Emma Stone főszereplésével.
A fesztivál versenyprogramjában a palicsi Nyári Színpadon
minden nap 2 versenyfilmet tekinthetnek meg a nézők.
A filmek mellett koncertek, kiállítások
és kerekasztal-beszélgetések is várják az érdeklődőket.
A palicsi szabadtéri Nyári Színpadon 12 filmet mutatnak be.
Ebből 11 versenyfilm lesz.
A 78 nap című szerb alkotást és Hajdu Szabolcs
Kálmán-nap című filmjét is megtekinthetik Palicson.
Az érdeklődőket a következő napokban
Palics és Szabadka több helyszínén is várják.
A részletes program a palicfilmfestival.com
internetes oldalon található meg.


Holle anyó Budapesten vendégszerepelt

Budapesten is megnézhették a gyerekek a Szabadkai Gyermekszínház egyszemélyes bábelőadását.

Veres András Holle anyó című műve azt a tanulságot meséli el a gyerekeknek, hogy megéri jónak lenni, a rosszak pedig pórul járnak. Az eseménynek a Magyarság Háza Galéria adott otthont. Az előadást Csató Kata rendezésében Fridrik Gertrúd játszotta.
A budapesti Magyarság Háza Galéria megtelt gyerkőcökkel, akik családjukkal, a Holle anyó című előadást jöttek megnézni, amelynek végen még kézműves foglalkozással is kedveskedtek a résztvevőknek.
Gyulai Móricz, Budapest, Magyarország:
„-Mi tetszett a legjobban?
-Az, amikor a mostoha és a jó gyerek testvére beleugrott a kútba.
-Megnéznéd még egyszer?
-Igen.
-És most mit készítetek itt?
-Mikulást.”
Az egyszemélyes fellépés sok kihívással jár - mondta Fridrik Gertrúd: „Ilyenkor, amikor az ember egyedül játszik végig akár egy mesét, akár egy felnőtt előadást, akkor nem tud a partnerre számítani, nem tud a kollégára számítani, ha véletlenül valami gond van, hogy segítsen, de viszont az a jó benne, hogy nem is függ a kollégától. Tehát, hogyha valami éppen nem úgy alakul, akkor a saját magam módján tudom megoldani, kijavítani, ha éppen úgy alakul.”
A rendező sok idő után most látta újra az előadást. Örömmel töltötték el a régen hallott dalok és az előadás minősége.
Csató Kata, rendező, Budapest, Magyarország: „13 évvel ezelőtt kaptam egy felkérést, hogy egy szóló előadást kéne az egyik színésznő számára kitalálni és akkor jött ez a gondolat a Holle anyóról, egyáltalán az egész varázslatos mesevilágról, hogy honnan jönnek a havak. Mi történik azokkal, akik jót akarnak és mi történik azokkal, akik rosszakat akarnak.”
A bábelőadást legközelebb jövő szombaton, december 9-én, délelőtt 11 órakor láthatják a gyerekek a Szabadkai Gyermekszínházban.

Holle anyó előadását láthatták Budapesten

Budapesten is megnézhették a gyerekek a Szabadkai Gyermekszínház bábelőadását.

A Holle anyó című mű azt a tanulságot meséli el a gyerekeknek,
hogy megéri jónak lenni, a gonoszak pedig rosszul járnak.
A Szabadkai Gyermekszínház előadását
a Magyarság Háza Galériában szervezték meg Budapesten.
Az előadást Fridrik Gertrúd játszotta.
A budapesti Magyarság Háza Galéria megtelt gyerekekkel.
Az előadás végén még kézműves foglalkozással is
kedveskedtek a résztvevőknek.
A bábelőadást legközelebb szombaton,
december 9-én láthatják a gyerekek
a Szabadkai Gyermekszínházban.
Az előadás délelőtt 11 órakor kezdődik majd.


Megnyílt az 50. MIRK

Bajsán megnyílt az 50. MIRK, a kézimunkázók és gyűjtők nemzetközi találkozója. A kiállítás öt napon keresztül várja a látogatókat. A szakmai értékelést és a díjátadót pénteken 13 órától tartják.

Szebbnél szebb kézimunkák és egyedi gyűjtemények láthatók az 50. MIRK helyszínén, a bajsai Testvériség Általános Iskola tornatermében, folyosóin és osztálytermeiben. A résztvevőknek fontos ez a kiállítás, ahol zsűrizik munkáikat.
Majtán Gizella, Fürge Ujjak kézimunkacsoport, Bajsa: „Azért tartjuk fontosnak, mert szeretjük csinálni és ez az egy alkalom van, amikor meg tudjuk mutatni munkáinkat, amelyekre büszkék vagyunk.”
Több mint ötven kiállító egyesület és egyén érkezett Vajdaság egész területéről, ugyanakkor Dél-Szerbiából és Magyarországról is. Az egész település részt vett a nagyszabású kiállítás megszervezésében - mondta Szuhankó Ruzsena, a bajsai Etno Hagyományápoló Kézművesek Körének elnöke: „Ötvenvalahány személy is részt vesz ebben az egészben, akik valamilyen módon segítették, hogy ez létrejöjjön, mert ennek az előkészülete azt lehet mondani, hogy elég sok, úgyhogy van mit tenni és a civil szervezetek részt vesznek az őrzésekben, a helyi közösséggel maximálisan.”
A megnyitót a helyi néptáncosok, kórus és citerazenekar tette ünnepélyessé. Szőke Anna néprajzkutató méltatta a rendezvényt.
Telecski Elvira, a MIRK elnöke elmondta, évről évre színvonalasabb munkák és gyűjtemények érkeznek a kiállításra. „A kézimunkával kapcsolatban elmondható, hogy az ötven év alatt fejlődik, fejlődik a technika, fejlődik a minőség, fejlődik a tájegység, bővül a tájegység, amivel foglalkoznak az asszonyok, jó felé megy a dolog.”
Hajnal Jenő, a Magyar Nemzeti Tanács elnöke gyertyagyújtással nyitotta meg a jubiláris 50. MIRK-et. Köszöntőbeszédében kiemelte a rendezvény érték- és közösségteremtő jelentőségét.
„Ami az emberi szenvedélyből, az emberi akaratból születik, az nagyon fontos, jelentős és fiataljaink ebből tanulhatnak, tanulhatnak rendteremtést, a dolgok egymás mellé rakását, szorgalmat, ügyességet, mindent, amiből lassan gyermekkorból emberré nőhetnek és ugyanilyen ügyes kézimunkázók, ugyanilyen ügyes gyűjtők lesznek.”
A MIRK április 22-ig, péntekig látogatható, kedden, szerdán és csütörtökön 10-től 18 óráig. Pénteken 13 órától kerül sor az ünnepélyes értékelésre, díjkiosztóra.

Megnyílt az 50. MIRK

Bajsa 1 falu Vajdaságban.
A MIRK a kézimunkázók és gyűjtők
nemzetközi találkozóját jelenti.
A kiállítás 5 napig várja a látogatókat.
Szebbnél szebb kézimunkák
és különleges gyűjtemények láthatóak
az 50. MIRK helyszínén.
A bajsai Testvériség Általános Iskola
tornatermében, folyosóin és osztálytermeiben
láthatóak a kiállítások.
A résztvevőknek nagyon fontos
ez a kiállítás, mert szakmai zsűrik
pontozzák és értékelik a munkáikat.
A MIRK-re több mint 50 kiállító érkezett
Vajdaság egész területéről,
Dél-Szerbiából és Magyarországról is.
A MIRK április 22-ig, péntekig látogatható.
Kedden, szerdán és csütörtökön
délelőtt 10 órától este 6 óráig
van nyitva a kiállítás.
Péntek délután 1 órától kezdődik
az ünnepélyes értékelés és díjkiosztó.
Péntek április 22-e lesz.


Elrajtolt a Palicsi Magyar Sokadalom

Gyerekzsivajtól és népzenétől volt hangos péntek este a palicsi Vigadó nagyterasza, ugyanis elrajtolt a tizedik Palicsi Magyar Sokadalom. Az est fellépője az Alma együttes és a Zagyva Banda voltak.

Az Alma együttes nyitotta meg a Palicsi Magyar Sokadalom első napját. Hatalmas bulit csaptak. De, hogy mi a titkuk? Elárulták stábunknak. Berkesi Alex, basszusgitár, Alma együttes: „Mi is élvezzük. Ha odafigyelünk rájuk is, szól hozzájuk egy-két poén, játszunk olyan zenét is, ami felnőtt fejjel is értékelhető, élvezhető, akkor nyilván párhuzamosan ez abszolút működik, párhuzamosan tudjuk szórakoztatni őket is és a gyerekeket is. Mindenki boldog és legközelebb is szívesen eljönnek.”
Az este második fellépője a Zagyva Banda volt, akik a 20 éves jubileumi koncertjüket adták elő a Palicsra látogatóknak. Boda Gellért, prímás, Zagyva Banda: „Visszatérőek vagyunk, nem első alkalommal vagyunk itt. Mindig óriási szeretettel várnak minket a Roliék. Ha jól emlékszem két évvel ezelőtt pont egy ugyanekkora nagy monszun közepette érkezett meg a zenekar és nem tudtunk a szabadtéri színpadon muzsikálni, akkor is ide be kellett jöjjünk ebbe a Vigadóba, csak úgy, ahogy most is, de szerintem, ha a tavalyi hangulat megelevenedik a nézőtéren, akkor biztos, hogy nagyon jó lesz.”
Idén tíz éves fennállását ünnepli a Talentum Tehetséggondozó Művészeti Egyesület és vele együtt a Palicsi Magyar Sokadalom is. Brezovszki Roland, szervező: „Azt gondoljuk, hogy a közösségünk megérdemel egy olyan rendezvényt, ahol egy kiváló családi hangulatot tudunk teremteni. Célunk, hogy a környékbeli együttesek és a vendégeink, akik mondjuk esetleg Szabadka testvértelepülései ellátogassanak ide erre a csodálatos helyszínre és részesei legyenek egy olyan magyar sokadalomnak, ahol megmutatjuk azokat a kiváló értékeket, amelyekre méltán lehetünk büszkék. Legyen az zene, tánc vagy ének vagy éppen a kézművesség. Ez mind öregbíti, és azt gondolom, hogy szebbé teszi azokat a napokat, amelyeket át kell vészelnünk az év alatt. A Sokadalom ez egy ilyen pillanat, egy ilyen alkalom.”
Az est hagyományosan táncházzal zárult.

Elkezdődött a Palicsi Magyar Sokadalom

Idén 10. alkalommal szervezik meg a Palicsi Magyar Sokadalom elnevezésű rendezvényt.

Tegnap gyerekekkel volt tele a palicsi Vigadó nagyterasza.
Tegnap délután a népszerű magyarországi együttes,
az Alma együttes adott koncertet a gyereknek.
A koncert után pedig a Zagyva Banda szórakoztatta a kicsiket.
Tegnap június 9-e, péntek volt.
Tegnap a Palicsi Magyar Sokadalom első napján
hatalmas bulit csapott az Alma együttes.
Az Alma együttes koncertjét kicsik és nagyok is élvezték.
A Palicsi Magyar Sokadalomra látogatók
nem csak érdekes programokon vehetnek részt,
hanem kirakodóvásár is várja őket.
A rendezvényt a Talentum Tehetséggondozó Művészeti Egyesület szervezi meg.
A tegnapi nap táncházzal zárult
a Palicsi Magyar Sokadalmon.


Táncolt a tavasz a Népkörben

A tánc világnapja alkalmából a szabadkai Népkör Magyar Művelődési Központ idén is megszervezte a Táncoló tavasz elnevezésű rendezvényt. A regionális gyermek és ifjúsági néptánc találkozón közel 200 fiatal lépett színpadra.

A fiatal fellépők vidám hangulata hatotta át a szabadkai Népkört. A lelkes gyerekek a délután folyamán érkeztek Topolyáról, Ludasról, Horgosról és Újvidékről. Emellett a házigazda három csoportja is bemutatta tánctudását.
Kohajda Petra Stefánia: „Szerintem ez nagyon jó esemény. Könnyebben tudunk barátkozni. Más településekről is jönnek barátaink. Mi vagyunk a házigazdák. Ennek természetesen nagyon örülünk és szívesen fogadunk mindenkit. Mi rábaközi táncokkal készültünk. Nagyon dinamikus és nagyon élvezetes.”

A Népkör néptánc szakosztályai a legikesebbektől egészen az ifjúságig lehetőséget kaptak, hogy bemutatkozzanak és elkápráztassák a közönséget.
Szécsi Viktória, művészeti vezető, néptánc szakosztály, Népkör Magyar Művelődési Központ: „Azt tapasztalom, hogy az elmúlt évben nagyon nagy érdeklődésnek örvend a népi kultúra, a néptánc és emellett a népzene és a népi ének is. Azt hiszem, hogy nagyon régen voltak ilyen sokan a csoportjainkban, úgy a gyermekek, mint az ifjúsági kategóriában. Ennek nagyon örülünk. A gyerekek nagyon izgatottak és már a színfalak mögött, beöltözve készülnek. Nagyon komolyan veszik a mai napot, és igazából minden megmérettetésnek és fellépésnek nagyon örülnek. Igazán szívvel-lélekkel oda szokták tenni magukat.”

Fontos, hogy az esemény nem verseny jellegű, pusztán találkozó, ahol mindenki a kedve szerint mutatkozhat be. A hangulat kötetlen. Senki nem tér haza csalódottan.
Bodrogi Hajnalka, ügyvezető, Népkör Magyar Művelődési Központ: „Amiatt is nagyon fontos ez az esemény, mivel a májusi időszak az különböző megmérettetéseknek, a seregszemléknek az időszaka. Ez olyan lehetőség minden tánckar számára, hogy közönség előtt bemutassa az új koreográfiát. Valójában leküzdjék azokat a félelmeket, azt a lámpalázat, amit ilyenkor előtte éreznek, és amikor zsűri elé kerülnek, akkor már szabadon, önfeledten be tudják mutatni a koreográfiákat.”

A műsort a Cseszák Zsombor és barátai zenekar kísérte. A fellépések után pedig kötetlen táncházzal mutathatták meg a fiatalok azokat a fortélyokat, amiket elsajátítottak.

Táncoló tavasz a Népkörben

Tegnap tartották meg a Táncoló tavasz elnevezésű rendezvényt Szabadkán.

Tegnap április 27-e, szombat volt.
A szabadkai Népkör Magyar Művelődési Központ
szervezte meg a táncos eseményt.
A tánc világnapja alkalmából szervezték meg tegnap az eseményt.
A tegnapi rendezvény gyermek és ifjúsági néptánc találkozó volt.
Tegnap 200 fiatal lépett színpadra a szabadkai Népkörben.
A néptáncoló gyerekek Szabadkáról, Topolyáról, Ludasról,
Horgosról és Újvidékről érkeztek.
Fontos, hogy az esemény nem verseny, hanem tánctalálkozó.
Ez miatt minden gyermek vidám a találkozón.
A műsort a Cseszák Zsombor és barátai zenekar kísérte.
A fellépések után táncházban vehettek részt a fiatalok.


Palicson fújták a mórahalmi fúvósok

A Mórahalmi Fúvószenekar adott koncertet a palicsi Magyar Művelődési Központban. A harminc éve működő főként fiatalokból álló zenekar a klasszikus fúvós művektől egészen a dixielandig széles műfaji skálán játszik.

Mórahalom és Szabadka város támogatásával egyre több közös rendezvény valósul meg Palicson. Ez alkalommal a mórahalmi fúvószenekar lépett fel, aminek kapcsán Kern Imre Szabadka alpolgármestere elmondta, sokasodnak Palicson a magyar rendezvények, azaz sikerült teljesen belakni a tóparti települést.
A néptáncosok után Mórahalom fúvós zenekara is bemutatkozott Palicson. Ezek a vendégszereplések csak az első lépések a két település közti együttműködésben.
Csiszár Molnár Anna, elnök, Palics Magyar Művelődési Egyesület: „Ez a kapcsolat most van kibontakozóban, és bizonyára más szintre is emelkedhet az együttműködés és akár megnyilvánulhat olyan szakmai formában is, amikor akár vendégművészek oktatóként megjelenhetnek egyik vagy másik oldalon. Közösen is megvalósíthatnánk programokat, diákcsereprogramra is sor kerülhet. Ötlet és lehetőség van nagyon sok.”
A zenekar tagjai zenetanárok és főként mórahalmi fiatalok. Magyar indulókat , film- és könnyűzenét is játszanak.
Vastag István, zenekarvezető, Mórahalmi Fúvószenekar: „Mindig úgy próbálunk választani, hogy először is népszerű dalokat játsszunk, ami leginkább a közönségnek kedvez, de az a szempont is benne van, hogy mi az, amit el tudunk játszani úgy, hogy az szépen szólaljon meg, magas szinten.”
Július 30-án színházi előadással várják majd a közönséget a mórahalmiak.

Palicson lépett fel a mórahalmi fúvós zenekar

Tegnap a Mórahalmi Fúvószenekar adott koncertet a palicsi Magyar Művelődési Központban.

Tegnap május 21-e, vasárnap volt.
A mórahalmi fúvószenekar már 30 éve működik.
Főként fiatalokból áll a zenekar.
A tegnapi koncerten különböző stílusú
dalokat fújt az együttes a palicsi közönségnek.
Kern Imre, Szabadka alpolgármestere köszöntötte tegnap
a palicsi közönséget.
Az alpolgármester elmondta, egyre több
magyar rendezvényt tartanak Palicson.
A rendezvény Mórahalom és Szabadka város támogatásával jött létre.


Magyar kultúra napja - 100 anyaországi és 100 határon túli kíséretében szavalták el a Himnuszt

A magyar Országházban a Himnusz 200. évfordulóját szimbolizálva 200 gyermek – 100 anyaországi és 100 határon túli, Vajdaságból zentai – kíséretében szavalták el a Himnuszt Novák Katalin magyar köztársasági elnök jelenlétében.

A magyar kultúra napja a magyar hazaszeretet ünnepe is - kezdte ünnepi beszédét Bábel Balázs. A kalocsa-kecskeméti érsek kiemelte, nemzeti imádságunk, a Himnusz egy olyan költemény, amely az egész magyar sorsot magába sűríti.„Ez a vers zsoltár módján, Isten dicséret hangján szól, és a jobb jövőben reménykedik. 200 évvel ezelőtt 1823. január 22-én öntötte végső formába Kölcsey a Himnusz, A magyar nép zivataros századaiból című költeményét. Ez az esztendő a magyarok számára gondviselésszerű volt, hiszen 1823-ban született Petőfi Sándor, a hazáért életét adó nagy költőnk, és ugyanebben az esztendőben született Madách Imre, aki a magyar szabadságért börtönbüntetést viselt, ő írta meg a magyar Faustot, Az ember tragédiáját.”
Az Úr imádságához, a Miatyánkhoz hasonlította beszédében a Himnuszt Balog Zoltán református püspök.„Nekünk magyaroknak, 200 évvel ezelőtt, született egy olyan imádságunk, mely ugyanezt akarja. Felemelni, összekötni, megvilágítani, a mi közös, magyar életünket, hogy nemzeti imádságunk tükrében nézzünk rá, és így tegyük mérlegre azt.”
Ez a jeles évforduló a nemzeti kultúra közösségmegtartó erejére, a magyarság kulturális örökségének megőrzésére, fenntartásának fontosságára és védelmére emlékeztet.
A magyar Kulturális és Innovációs Minisztérium ezen a napon a nemzet egységére, a magyar közösség együvé tartozásának erejére, illetve arra szeretné ráirányítani a figyelmet, hogy az összetartozás megélése a nemzet megmaradásának záloga.
A magyar kultúra napja mostantól az Országgyűlés határozata értelmében nemzeti emléknap is.

Ma van a magyar kultúra napja

Ma, január 22-én ünnepeljük a magyar kultúra napját.

A magyar kultúra napját annak emlékére
ünnepeljük, hogy Kölcsey Ferenc
1823-ban ezen a napon
fejezte be a magyar Himnusz kéziratát.
A magyarság az egész világon
megünnepli a magyar kultúra napját.
Ma délután 5 órától az állami megemlékezés után
az Országház főlépcsőjén 200 gyermek
szavalja el a Nemzeti himnuszt.
Ebből 100 magyarországi és 100 határon túli
gyermek szaval ma délután.
Az Országház Budapesten van.
Vajdaságban is megemlékeznek
a magyar kultúra napjáról.


Átadták a Szabadkai Városi Könyvtár új olvasótermét

A város kulturális életében kiemelten fontos épületrész kiépítése, felújítása a Magyar Kormány és a Magyar Nemzeti Tanács együttműködésével valósult meg. A beruházás összértéke több mint 600 ezer euró volt.

A Szabadkai Városi Könyvtár épülete a város egyik kiemelkedő szimbóluma. A most átadott új épületszárny egy multifunkcionális és multimédiás olvasóterem, amely minden igénynek megfelel, ami egy modern könyvtártól elvárható. Az intézményben hamarosan megkezdődik egy olyan digitalizációs munka, amely során a könyvtári anyagokat digitális formában is megtekinthetik majd az olvasók.
Hajnal Jenő, elnök, Magyar Nemzeti Tanács: „Ezzel a felújítással, egy új részleg kiépítésével egyszerre ennek az épületnek a múzeumi jellege erősödik meg, ugyanakkor pedig egy tudástárat hoz létre. Ezt a most átadott épületrészt nem nevezhetjük olvasóteremnek, hanem éppen az, ami a 21. század legnagyobb elvárása, hogy a könyvtár a tudásnak a kisugárzását, a tudás szerzésnek a lehetőségét biztosítsa bármilyen módon. Legyen az könyv, kézzel fogható olvasmány, online rendszeren vagy elektronikus, digitalizált könyvek formájában.”
Dr. Pásztor Bálint az átadón reményét fejezte ki, hogy az új olvasóterem a tudás és a kutatás központja lesz: „Természetesen meg kell őrizni az épületnek a jellegét. Az új épületen belül ennek az új olvasóteremnek a kialakításával a szabadkaiak, a környékbeliek és a kutatók olyan feltételekhez jutottak, amilyen a Szabadkánál nagyobb városokban várja a könyvtárakban és egyéb kulturális, oktatási intézményekben a kutatókat.”
Öt éve fogalmazódott meg az igény, hogy az eredeti épület értékének megőrzése mellett új, a 21. század kihívásainak megfelelő bővítésen essen át.
Pásztor István, elnök, Tartományi Képviselőház: „Örülök annak, hogy ez a beruházás befejeződött. Van a Szabadkai Könyvtárnak is, egyáltalán Szabadkának egy olyan kisugárzása, amelyik messze meghaladja a város határait. Ennek a kisugárzásnak köszönhetően azt gondolom, hogy mindazok a folyamatok, amik az identitás megőrzése szempontjából fontosak, talán erősödni fognak. Van a könyvtár épületével is egy átfogó elképzelésünk. Az elkövetkező évek talán lehetőséget teremtenek arra, hogy ezek az elképzelések is meg tudjanak valósulni.”
Az átadón Stevan Bakić, Szabadka Város polgármestere köszönetet mondott a Magyar Kormány anyagi hozzájárulásáért, amellyel Szabadka kulturális értékeinek megőrzését támogatja: „A Magyar Kormány adománya Magyarország és Szerbia jó kapcsolatának köszönhető, hiszen a két országnak sosem volt ilyen jó viszonya egymással. Gratulálok a Városi Könyvtár munkatársainak és minden szabadkai polgárnak, és szeretném, ha továbbra is fejlesztenék, őriznék, tanulmányoznák és bemutatnák kulturális értékeinket.”
Városi Könyvtár idén ünnepli alapításának 130. évfordulóját. Ez alkalomból az intézmény egy könyvet is megjelentetett, ami a könyvtár történetét mutatja be.

Elkészült az új olvasóterem a Szabadkai Városi Könyvtárban.

Tegnap ünnepélyesen
átadták a Szabadkai
Városi Könyvtár
új olvasótermét.
Tegnap december 28-a,
hétfő volt.
Az új olvasóterem
megépítését
a Magyar Kormány
és a Magyar Nemzeti
Tanács támogatta pénzzel.
A Magyar Nemzeti
Tanács 1 vajdasági szervezet.
Az új olvasóterem
nagyon szép
és modern.
Az új olvasóteremben
sok új berendezés van.
Az új olvasóteremben
sok új számítógép is van.
A tervek szerint
több könyvet digitalizálni
fognak a könyvtárban.
Ez azt jelenti,
hogy az új olvasóteremben
a könyveket már
a számítógépekről is
lehet majd olvasni.
A Szabadkai Városi
Könyvtár nagyon fontos
épülete Szabadkának.
A Városi Könyvtár
idén ünnepli
megalapításának
130. évfordulóját.
Ez alkalomból 1 könyvet
adott ki a könyvtár,
ami a Szabadkai
Városi Könyvtár
történetét mutatja be.
Idén 2020 van.


Közéleti beszélgetésekkel és koncertekkel robog tovább a Nyárhangoló Fesztivál

A VM4K négynapos rendezvényén koncertekkel, közéleti, irodalmi, színházi kerekasztal-beszélgetésekkel, kirakodó vásárral, táncházzal, helytörténeti sétával és gyermekprogramokkal várják a látogatókat. A programokra a belépés ingyenes.

A fesztivál helyszíne Palics, ahol a Női strandon, a Vigadónál, a Bagolyvár környékén, valamint a Nyári színpadon zajlanak majd a programok. A második nap közéleti panelbeszélgetésekkel veszi kezdetét délelőtt 10 órakor a Női strandnál, de lesznek gyerekprogramok, filmvetítés, helytörténeti séta és koncert is.
A kulturális örökség újraértelmezése című  panelbeszélgetés vendége dr. Orbán Balázs parlamenti és stratégiai államtitkár, miniszterhelyettes, politikai igazgató, valamint Pásztor István, a Vajdasági Magyar Szövetség elnöke lesz, amely 10 órakor veszi kezdetét a Női strandon.
17 órakor kezdődik Eperjes Károly Kossuth- és Jászai Mari-díjas magyar színművész előadói estje Vigadó, nagytermében, melyhez helyfoglalás szükséges. Szintén 17 órai kezdettel Krausz Gábor: Családom és egyéb receptfajták - #krausztronomia - könyvbemutatója lesz terítéken a Női strandon.

NYÁRHANGOLÓ FESZTIVÁL PROGRAM
2. NAP 2022. július 8. (péntek)
10.00 – 11.30 CENTRUM ÉS PERIFÉRIA – közéleti panelbeszélgetések
A kulturális örökség újraértelmezése
vendég: dr. Orbán Balázs parlamenti és stratégiai államtitkár, miniszterhelyettes, politikai igazgató, Pásztor István elnök, VMSZ
moderátor: Kabók Erika újságíró, szerkesztő
Helyszín: Női strand
10.00 - 12.00 Játékos cserkészet
Helyszín: Béka tanya és a Palicsi Vitorlázóklub közötti füves terület
12.00 – 13.00 Vissza a természetbe
vendég: Sarnyai Csaba hajóskapitány, Szeles Attila vadász, Krizsán Adél környezetkímélő termékek készítője
moderátor: Lajkó Anett műsorvezető, Mohácsi Huba újságíró
Helyszín: Női strand
13.00 – 14.00 Sportpillanatok
vendég: Fabó Ildikó futóedző, Ötvös Attila személyi edző, Rekecki Titusz asztaliteniszező, Varga Zoltán birkózó
moderátor: Guba Éva újságíró, Kókai Mónika műsorvezető
Helyszín: Női strand
13.00 – 13.30 SZÍNHÁZI KEREKASZTAL – Garay Béla emlékére
Soltis Lajos beszélgetése Garay Bélával (1985, Vajdasági RTV)
Helyszín: Vigadó, konferenciaterem
13.30 – 15.00 SZÍNHÁZI KEREKASZTAL – Garay Béla emlékére
A polgári színjátszás öröksége II.
vendég: Balogh Tibor dramaturg, színikritikus, Góli Kornélia dramaturg, Oláh Tamás teatrológus
moderátor: Táborosi Margaréta koreográfus, rendező
Helyszín: Vigadó, konferenciaterem
14.00 – 15.00 Lelkünk súlya, életünk sója
vendég: László Ágnes szociális munkás, babahordozási tanácsadó, Sági Miavec Anna pszichológus, Pap Ágota pszichológus.
moderátor: Horváth Csaba újságíró
Helyszín: Női strand
14.00 Kirakodóvásár
Helyszín: Tóparti sétány
14.00 – 18.00 Déri Múzeum – Debreceni Irodalom háza: REJTŐzködő irodalom – Rejtő Jenő időszaki kiállítás és múzeumpedagógiai nyomozás 8-99 éves korig
Helyszín: Öko-központ
15.00 – 16.30 Szabadka a filmvásznon - filmvetítés
Pacsirta (2021, r.: Paczolay Béla)
Helyszín: Öko-központ
15.00 – 16.30 SZÍNHÁZI KEREKASZTAL – Garay Béla emlékére
A polgári színjátszás öröksége III.
vendég: Kovács Frigyes színművész, rendező, László Sándor rendező, színművész, Venczel Valentin színművész, az Újvidéki Színház igazgatója
moderátor: Balogh Tibor dramaturg, színikritikus
Helyszín: Vigadó, konferenciaterem
15.00 – 16.00 Egészséges étkezés, remek életérzés
vendég: Berta Berényi Tímea táplálkozási tanácsadó, Komjáti Ivett dietetikus
moderátor: Dédity Szuzana újságíró
Helyszín: Női strand
16.00 – 18.00 Gyermekfoglalkozások (arcfestés, csillámtetkó, kézműves foglalkozások, játszósarok)
Helyszín: Béka tanya és a Palicsi Vitorlázóklub közötti füves terület
16.00 – 20.00 Művésznegyed – vajdasági művészek alkotótábora
Helyszín: Kék váza, Nagypark
17.00 – 18.30 Az igazat mondd, ne csak a valódit - Eperjes Károly előadói estje
Helyszín: Vigadó, nagyteremHELYFOGLALÁS SZÜKSÉGES
17.00 – 18.00 Szabadka a filmvásznon - filmvetítés
A magyar Olympiász (2018, r.: Zámborszki Ákos)
Helyszín: Öko-központ
17.00 Krausz Gábor: Családom és egyéb receptfajták - #krausztronomia - könyvbemutató
vendég: Krausz Gábor séf, szerző
moderátor: Galán Angéla műsorvezető, újságíró
Helyszín: Női strand
17.00 – 18.30 Palics az idegenvezető szemével – helytörténeti séta (B-útvonal)
Gyülekező: Víztorony
18.00 – 19.00 Herczku Ágnes és Nikola Parov Quartet koncert
Helyszín: Bagolyvár, Nagyszínpad
19.00 – 20.30 Palics az idegenvezető szemével – helytörténeti séta (B-útvonal)
Gyülekező: Víztorony
19.00 – 20.00 Szigeti Quartet koncert Helyszín: Vigadó, terasz
21.00 – 22.30 Ferenczi György és a Rackajam koncert
Helyszín: Bagolyvár, Nagyszínpad
22.00 – 24.00 Kézműves ital- és ételkóstoló
Helyszín: Nyári színpad előtere
23.00 – 24.00 Táncház a Duhaj bandával Helyszín: Nyári színpad előtere
Szervező: VM4K, SZLA
Támogatók: MOL - Új Európa Alapítvány, Miniszterelnökség – Nemzetpolitikai Államtitkárság, Bethlen Gábor Alapkezelő Zrt.
Médiapartner: Magyar Szó, Pannon RTV, Hét Nap
Együttműködő partner: Park Palics Kft, Palics-Ludas Közvállalat
A fesztivál minden programja ingyenes.
További információ 024/672-110-es telefonszámon, a vm4k@vm4k.org.rs e-mail címen vagy a Nyárhangoló Fesztivál Facebook-oldalán üzenetben.

Folytatódik a Nyárhangoló fesztivál

Tegnap kezdődött a Nyárhangoló fesztivál Palicson.

Már tegnap nagyon sok ember
látogatott ki az érdekes programokra Palicsra.
Tegnap július 7-e, csütörtök volt.
Ma tovább folytatódik a Nyárhangoló Fesztivál Palicson.
Ma július 8-a, péntek van.
A VM4K szervezi meg a 4 napos Nyárhangoló Fesztivált.
A fesztiválon ma is koncertekkel,
irodalmi beszélgetésekkel,
színházi kerekasztal-beszélgetésekkel,
kirakodó vásárral, táncházzal,
helytörténeti sétával és gyermekprogramokkal
várják a látogatókat.
A fesztiválon a programokra ingyenes a belépés.
A Nyárhangoló fesztivál helyszíne Palics,
ahol a Női strandon, a Vigadónál,
a Bagolyvár környékén és a Nyári színpadon
történnek majd a programok.
Ma, a fesztivál második napja közéleti
beszélgetéssel kezdődik délelőtt 10 órától
a Női strandnál.
Ma lesznek még gyerekprogramok, filmvetítés,
helytörténeti séta és koncert is
a Nyárhangoló fesztiválon.
Ma délután 5 órakor kezdődik Eperjes Károly
előadói estje a Vigadó nagytermében.
Eperjes Károly 1 nagyon népszerű
magyarországi színművész.
Az előadói estre helyfoglalás szükséges.
Szintén délután 5 órai kezdettel
Krausz Gábor: Családom és egyéb receptfajták
elnevezéssel könyvbemutató kezdődik
a palicsi Női strandon.
Krausz Gábor 1 híres magyarországi szakács.
Még több információ a Nyárhangoló fesztiválról
és a programokról a következő elérhetőségeken
lehet olvasni és kérdezni:
024 672110-es telefonszámon,
a vm4k@vm4k.org.rs e-mail címen
vagy a Nyárhangoló Fesztivál Facebook-oldalán üzenetben.


Nagykikindán ünnepi gálaműsor keretében osztották ki a fő- és a különdíjakat.

A Vajdasági Magyar Amatőr Színjátszók idei Találkozóján 14 társulat mutatkozott be. Nagykikindán igazi fesztiválhangulat várta a társulatokat és a közönséget.
Tóth Ramóna, elnök, Egység Művelődési Egyesület, Nagykikinda: „Itt szeretném kiemelni, mint az Egység Művelődési Egyesület elnöke, hogy mennyire büszke vagyok a csapatomra, mert több, mint hatvan személy segédkezett a találkozó ideje alatt.”
A régóta működő egyesületek mellett újak is bekapcsolódtak a munkába, a csonoplyaiak például most voltak először a találkozón.
Sutus Áron, elnök, VMMSZ: „Ami nagyon izgalmas még, hogy Topolyán az ifjúsági színjátszás újraéledt, az a fajta színjátszás ami a középiskolás generációt érinti.”
A háromtagú zsűri Brestyánszki Boros Rozi, Lőrinc Tímea és Magyar Zsófia a legjobb hagyományos előadásért járó Pataki-díjat a temerini Szirmai Károly Magyar Művelődési Egyesület Portugál című előadásának adta.
Varga Flórián, elnök, Szirmai Károly Magyar Művelődési Egyesület: „Mi kedden játszottunk itt Kikindán és hétfőn, tehát előző nap volt a bemutató. Nagyon tele volt a szívem, háromszáz ember volt a temerini színházteremben, nagyon jó hangulat volt és azóta is, látom az embereken, hogy tetszett nekik a darab és ez kitöltött minket, jó érzéssel érkeztünk ide.”
A legjobb új formákat kereső előadás pedig A kopasz énekesnő lett, a Topolyai Község Művelődési Háza keretében az idén alakult Fosszilis Mosolycsalók előadásában. A zsűri ezen kívül többek között a legjobb női és férfi fő-, és mellékszerepet, az összjátékot, és a legszebb színpadi beszédet is díjazta.

Véget ért az amatőr színjátszók találkozója

Véget ért a Vajdasági Magyar Amatőr Színjátszók 28. Találkozója.

Az ünnepi műsort Nagykikindán tartották meg vasárnap.
Vasárnap április 14-e volt.
Az ünnepi műsoron osztották ki a fődíjakat és a különdíjakat.
A Vajdasági Magyar Amatőr Színjátszók idei Találkozóján
14 társulat mutatkozott be.
Az előadásokat 3 tagú zsűri értékelte.
A zsűri a legjobb női és férfi fő-, és mellékszerepet,
az összjátékot, és a legszebb színpadi beszédet is díjazta.
A Vajdasági Magyar Amatőr Színjátszók Találkozója
összesen 10 napig tartott.


Rock and roll, népzene és néptánc fúziója a Palicsi Nyári Színpadon

Szombat este a Mindenek szerelme című táncos koncerttel startolt az idei Palicsi Magyar Sokadalom.

A népzene és a blues világát ötvöző Mindenek szerelme című zenés, táncos műsor igazi kuriózumnak számít a Palicsi Magyar Sokadalmon – mondta Brezovszki Roland, a Palicsi Magyar Sokadalom szervezője.
Brezovszki Roland, művészeti vezető, Talentum TME, Szabadka: „Aktívan részt vesz, fellép és alkotóként itt van Ferenczi György és az 1-ső Pesti Rackák, valamint a Pál István „Szalonna” és Bandája zenekar. A zenét pedig eltáncolja a Jászság Népi Együttes. Nagyon izgalmas, és úgy gondolom, mindenki számára befogadható.”
A hagyomány és a korszerűség zenei hangzásban és táncos képekben egyaránt érzékelhető az előadásban.
Borostyán Katalin, a Jászság Népi Együttes táncosa: „Én személy szerint nagyon szeretem ezt a produkciót. Nagyon jó ezekkel a zenekarokkal együtt dolgozni. Inspirálók. Olyan energiák tudnak megmozdulni a színpadon, amiktől mindig a hátunkon futkos a hideg.”
A produkció a szerelemről, az emberi kapcsolatokról, az elmúlásról és az újrakezdésről szól – mondták az alkotók.
Szűcs Gábor, a darab rendezője, a Jászság Népi Együttes művészeti igazgatója: „Próbáltuk ötvözni azt a muzsikát, amit a Ferenczi Gyuriék és a Rackajam megálmodott közösen a Pál István Szalonnáékkal, ez a Mindenek szerelme CD, amelyen ezek a zenék, az autentikus népzene és a rock and roll egy közös ötvözetbe, fúzióba költözött. Amikor ezt én meghallottam anno, ezt a lemezt, akkor gondoltam, hogy jó lenne erre egy táncos történet, táncos mozgás.”
A közel másfél órás előadás után táncházat tartottak Palicson.

Megtartották a Palicsi Magyar Sokadalmat

Szombat este kezdődött az idei Palicsi Magyar Sokadalom.

Szombat augusztus 27-e, tegnap volt.
A Mindenek szerelme című táncos
koncerttel kezdődött
a Palicsi Magyar Sokadalom, a Nyári színpadon.
A zenés, táncos koncerten népzenét
és blues zenét hallhatott a közönség
táncosok kíséretében.
Az előadás a szerelemről,
az emberi kapcsolatokról, az elmúlásról
és az újrakezdésről szól.
Az egy és fél órás előadás után
táncházat tartottak Palicson.


Karácsony másnapját ünneplik az ortodox hívők

Ez a megbékélés és megbocsátás napja, ami csendes ünnepléssel telik. Az ortodox hívek ezen a napon a Jézusnak életet adó Szűzanyát ünneplik, amiért világra hozta az emberiség megmentőjét.

A hagyományok szerint karácsony másnapján a komák, a barátok, illetve a szomszédok látogatnak el egymáshoz.

Ma ünneplik karácsony másnapját az ortodox hívők.

Ma január 8-a,
péntek van.
Az ortodox is
a keresztény valláshoz
tartozik.
Karácsony másnapja
az ortodox hívők számára
a megbékélés
és a megbocsájtás
napját jelenti.
Karácsony másnapja
az ortodox hívők
számára csendes
ünnepléssel telik el.
Az ortodox hívek
ezen a napon
Jézus Krisztus édesanyját,
vagyis Szűzanyát ünneplik.
Az ortodox szokások
szerint karácsony másnapján
a barátok, a szomszédok
meglátogatják egymást.


Malek Andrea lépett fel Szabadkán

Magyar örökzöld slágerek és népdalok, valamint zsidó eredeti muzsika kellemes dzsessz és soul stílusba átültetve - kivételes élményben részesítette Malek Andrea Soulistic formációja a szabadkai közönséget. A lágy hangú magyar énekesnő és a zongorista-zeneszerző, Jáger Bandi együttműködéséből létrejött Soulistic együttest telt ház fogadta a Szabadkai Zsinagógában. A csütörtök esti koncert a VM4K szervezésében valósult meg.
Nem mindennapi élményben volt része a szabadkai közönségnek csütörtök este. A Malek Andrea és Jáger Bandi örömzenéléséből, együttműködéséből született formáció, a Soulistic nyújtott felejthetetlen élményt a több mint ezer érdeklődőnek.
Jáger Bandi, a Soulistic zongorista-zeneszerzője: „Mindig a szépséget keressük, és mi az ami aztán összeilleszthető a dzsesszel vagy ezzel a világgal, amit mi képviselünk. Általában ezeket én válogatom ki és akkor megmutatom az Andinak és akkor neki nagyon tetszik általában így csináljuk, gyakorlatilag minden dalt én válogatok ki. A saját dalokat pedig én írom a dallamokat, és az Andi írja a szövegeket."
Rock és pop, musical vagy éppen dzsessz - harmincéves munkássága alatt mindegyik műfajban bizonyított már Malek Andrea énekesnő és színésznő. A Soulistic formációval magyar népdalokat ötvöztek sikeresen a dzsessz és a soul stílusjegyeivel. A szabadkai közönséget most zsidó dalok feldolgozásával is meglepték.
„Mindig is szerettem volna például zsidó zenét énekelni és nagyon érdekelt a zsidó kultúra és ő általa egy olyan csodálatos lehetőségem nyílt, és olyan mély gyökerekhez jutok én el, mint énekesnő, aminek csak a képességeim szabnak ennek határt, hogy mennyit tudok belőle megvalósítani. De ezekből a dalokból is hoztunk mára, az Oseh Shalomot. Ezek nagyon komoly dolgok."
A szabadkai zsinagóga épületében a VM4K szervezésében hallhatta a közönség Malek Andrea és a Soulistic formáció koncertjét. Emellett a Petőfi 200 programsorozat továbbra is zajlik - mondta Lukács Lilla, a VM4K kulturális referense.
"Dübörög a Mozdulj! Petőfi! vajdasági programsorozat, aminek a VM4K a főszervezője és a fő lebonyolítója, több mint 50 együttműködő partnerrel, közösen szervezünk különböző kulturális programokat, amelyek Petőfihez köthetőek."
Továbbra is színes előadásokkal és filmvetítésekkel is várja a VM4K csapata csütörtökönként az érdeklődőket.

Malek Andrea lépett fel Szabadkán

Csütörtök este Malek Andrea lépett fel Szabadkán.

Csütörtök április 27-e, tegnap volt.
A csütörtök esti koncertet a VM4K szervezte meg.
A VM4K a Vajdasági Magyar Képző-,
Kutató- és Kulturális Központ rövidítése.
Malek Andrea 1 népszerű magyarországi énekesnő.
A csütörtök esti koncerten magyar slágerek,
népdalok, zsidó eredeti muzsikák szólaltak meg.
A csütörtök esti koncertet a Szabadkai Zsinagógában szervezték meg.
A zsinagógában telt ház fogadta Malek Andrea énekesnőt.
A magyar énekesnő a zongorista-zeneszerző,
Jáger Bandival lépett fel tegnap este Szabadkán.
Az együttes neve a Soulistic.
Az együttes 2016-ban alakult meg.
Eddig 2 lemezt adtak ki, és idén egy újabb készül.


47 éves az Újvidéki Színház

Rendhagyó módon, különleges musicallel ünnepelte az Újvidéki Színház társulata az intézmény 47. születésnapját. A Kemény és fekete című előadás Klemm Dávid és Erős Ervin zeneszerzők művei, darabjai köré fonódott, képviselve a kortárs művészetet.

Az újvidéki közönség és a színház munkatársai is hosszú idő óta vágytak egy robbanó erejű darabra, amivel újra megalapozták az egymás közötti köteléket – fogalmazott Figura Terézia színész.
„Ami nagyon fontos, hogy ez a 47 év, ami mögöttünk van, ez a mi ünnepünk. A színház ünnepe, a színészek ünnepe, a színház dolgozóinak ünnepe, és egyben hála a közönségnek, hogy 47 éve együtt vannak velünk, tapsolnak, itt ülnek a nézőtéren, és ilyen helyzetben itt vannak, és szurkolnak.”
A Kemény és fekete című előadás a színház két munkatársának, Klemm Dávidnak és Erős Ervinnek a munkássága köré fonódott.
Erős Ervin, zeneszerző, Újvidék: „Tényleg megtisztelő, ebben a konstellációban kicsit túlexponáltnak éreztem magam, de mindenképpen érdekes volt és jóleső érzés így retrospektiválni.”
Klemm Dávid, zeneszerző, Újvidék: „Nagyon jó az összhang, én imádok Ervinnel dolgozni, ahogy elkezdtük, az első munkánktól kezdve ez csak épül, egyre jobban megismerjük egymást, hogy milyenek vagyunk, az alkotói stílusunkat és ez csak építően hat a további munkáinkra.”
A musicalt Puskás Zoltán rendezte. Mint fogalmazott, kihívás volt számára a munka.
„Úgy is álltam hozzá, hogy ha egy partyról van szó, akkor érezze jól magát a meghívott vendég, nagyon fontos mindig az atmoszféra, mit tálalunk, hogyan tálaljuk, és mindig gondolva arra, hogy a közönség sorai között nagyon sok ember van, most kevesebb, de annak ellenére az idősebbtől egészen a fiatalokig, és ezt az igényt kell kiszolgálni.”
Az évforduló rendhagyó módon való megünneplésének koncepciója utat mutathat abba az irányba, hogy a jövőben hogyan kell a mai igényekhez igazodva ünnepelni – fogalmazott Venczel Valentin, színházigazgató.
„Itt olyan pillantok történtek, olyan másfél óra történt, amelyben az Újvidéki Színház jelenlegi generációja ötvözte a múltat, a jelent és természetesen a jövőt, bizonyítván a mi művészetünknek a pillanatszerűségét, mert a színház a pillanat művészete, igen ám, de annak a pillanatnak, amelyik magában foglalja az örökkévalóságot is.”
A születésnapi darab vendége volt a szabadkai Kosztolányi Dezső Színház, a Szabadkai Népszínház Magyar Társulata, valamint részt vettek az eseményen az Újvidéki Művészeti Akadémia negyedéves hallgatói is.

47 éves az Újvidéki Színház

Az Újvidéki Színház 47. születésnapját ünnepelte tegnap este.

Tegnap január 27-e,
szerda volt.
Újvidék 1 nagyváros
Vajdaságban.
Különleges musicallel
ünnepelte az Újvidéki
Színház a születésnapját.
A musical angol eredetű szó.
A musical zenés, táncos,
énekes színházi előadást jelent.
A Kemény és fekete
című musical előadást
mutatták be
az Újvidéki Színház
47. születésnapja alkalmából.
A születésnapi koncert
vendégei
a szabadkai
Kosztolányi Dezső
Színház és
a Szabadkai Népszínház
színészei voltak.
Az Újvidéki Színház
igazgatóját
Venczel Valentinnak hívják.
Az igazgató elmondta,
hogy a 47-es szám
az összefogást és
az együttműködést jelenti
az Újvidéki Színház életében.


Áprilisban nyílhat meg a Szabadkai Népszínház

Közös előadással készülnek a társulatok a megnyitóra.

A tervek szerint idén április végén megnyílhat a Szabadkai Népszínház felújított épülete, a közel 17 éve tartó többször leállított és újrakezdett munkálatok után. Időközben módosítottak az épület kialakításán is – az eredetileg tervezett 20 ezer négyzetméteres teátrumot jelentősen csökkentették. A rendelkezésre álló játékterek nagysága és a közönség igényeinek kielégítése végett is módosítani kell a Népszínház szervezési rendszerét és repertoárját is – mondta el a Közügyek stábjának Miloš Nikolić, az intézmény ügyvezetője. Az új koncepció szerint egyre nagyobb teret kap majd a zene és egyre gyakrabban működnek majd együtt a társulatok, ami véleménye szerint új energiát hoz Szabadka színházi életébe.
2024 tavaszán még mindig folynak a Szabadkai Népszínház felújítási munkálatai. A beltérben padlóköveket és parkettát raknak le, a falakat vakolják és meszelik, kültéren pedig az ereszcsatornák rendezése, tisztítása, homlokzati hibák elhárítása, a homlokzat lemosása és a külső világítás kiépítése van folyamatban. A befejezést követően három terme, egy nagy-, egy kamara- és egy koncertterme lesz az objektumnak. Ezt új tartalmakkal kell megtölteni – mondta el a Közügyek stábjának Miloš Nikolić, a Szabadkai Népszínház ügyvezetője.
„Aminek nagyon örülök, elsősorban mint művész, nem pedig mint a Népszínház ügyvezetője és mint kultúrmunkás, hogy a Népszínházban már ebben az évadban bővíteni fogjuk a tevékenységünket. Ez azt jelenti, hogy repertoárunkra kerül a szimfonikus zenekar és a balett is. A drámai társulatok mellett, amelyek kitűnőek. A kezdeményezésemre és azt figyelembe véve, hogy hamarosan beköltözhetünk a székházunkba, ami gyönyörű és a legmodernebb Európában, arra is kell gondolnunk, hogy szélesítenünk kell a tevékenységünket, ami meg is történt. Meg szeretném köszönni a tartomány és a város támogatását ehhez az ötlethez. Remélem, hogy a közönségünk élvezni fogja ezt, hiszen mi mindent a közönségünkért csinálunk. Ez azt jelenti, hogy mindkét drámai társulatunknak lesznek premierjei, ezt idővel még erősíteni is fogjuk. Ami pedig a szimfonikus zenekart illeti, ami gyakorlatilag bekerült a rendszerünkbe, nekik nyolc koncertjük és négy balettelőadásuk lesz. Tehát gyakorlatilag a teljes évadot megtöltöttük egy szép programmal. Ebben az irányban folytatjuk majd az utunkat. Ahogy azt már többször is elmondtam, egy ilyen színháznak, aminek 14.600 négyzetméter áll a rendelkezésére, egy regionális művelődési központnak kell lennie. Amikor azt mondom, hogy regionális művelődési központ, az azt jelenti, hogy aki valamilyen komoly kulturális tevékenységgel foglalkozik, annak a rendszerünkhöz kell tartoznia. Ahogy láthatják, hamarosan egy budapesti színház fog nálunk vendégszerepelni, akik már régen voltak Szabadkán. Ezeket a partneri kapcsolatokat már bővítettük. Néhány hete horvátországi vendégszereplőink is voltak, tehát egy igazi regionális kulturális központ leszünk, ahol meg kell, hogy találják a helyüket az írók, a festők és fontos, hogy valóban elérjük, hogy Szabadka egy kulturális főváros legyen, aminek lennie is kell.
- Milyen termeket fognak majd használni az új épületben és milyen programokra?
- Két termünk lesz egyelőre, a nagyterem és a kamaraterem. Ez már nagyon jó. Amikor ez a fázis befejeződik, folytatódnak a munkálatok a koncertterem kiépítésével. Elmondhatom, hogy mi leszünk az egyedüli színház Európában, aminek saját koncertterme lesz, ami a Népszínházon belül fog működni.”
A szabadkai kulturális berkekben az utóbbi időben egyre gyakrabban emlegetik, hogy összeolvadhat a Népszínház magyar és szerb társulata. Ennek előszele egyesek szerint az is lehet, hogy egyre több szerb szerző művét viszi színpadra a magyar társulat, most pedig egy jórészt szerb nyelvű előadásban, a Sirota Milevában több magyar színész is játszik. Az ügyvezető cáfolta ezt, és azt mondta, hogy mindkét társulat meg fog maradni.
„ Ami a magyar társulatot illeti, meg kell, hogy dicsérjem őket, mert kiválóak. Holnap is Adán lesz előadásunk, amire négyszáz jegyet adtunk el. Ez csak egy dolog, de gratulálnom kell a kiváló színészeknek. A jövőben úgy fog ez működni, hogy négy saját premierjük lesz, ami nagyon jó. Ezek az előadások nagyon nézettek. Ragyogó közönségünk van. Most vettünk fel fiatal színészeket mindkét társulatba, ez komoly minőségi fejlődést jelent. Új művészeti igazgatónk van, egy tapasztalt szakember, Venczel Valentin személyében. Tehát egy szép időszak előtt állunk. A tapasztalt szakemberek mellett a fiataloknak is tanulni kell. A következőkben majd nekik is bizonyítaniuk kell. Egy szép időszak vár a magyar társulatra, de a teljes Népszínházra is.
- Hogyan funkcionál az együttműködés a magyar és a szerb társulat között?
- Ez egy érdekes kérdés. Azt gondolom, hogy jelenleg nagyon jól működik. Igazából mindig is kitűnően működött. Ha azt nézzük, hosszú éveken keresztül nem volt kapcsolatuk. Az egyik társulatnak megvolt a maga repertoárja és a másiknak is. Ott, ahol próbálnak és ahol dolgoznak, nem tudnak találkozni. Az én fejemben egy kicsit más koncepció van. Ez azt jelenti, hogy a színész az színész, a színésznő az színésznő, a zenész az zenész, azt gondolom ön ezt érteni fogja. Azt gondolom, hogy nekik együtt kell csinálniuk valami jót és színvonalasat. Egy ilyen ötletem van a megnyitóra, illetve most is egy közös előadást készítenek, amit szupernek tartok. Azt gondolom, hogy ez sokat jelent. Sokat jelent a barátkozás, a minőségi megoldások cseréjére. Tehát innentől lesznek közös előadások is. Nem sok, mondjuk egy. Továbbra is lesznek saját bemutatóik, mint ahogy eddig is voltak, de kell, hogy legyenek közös történeteik is. Ezt meg kell csinálni, mert ez egy jó energia, jobb mint eddig volt. Így a teljes folyamat jobb lesz, és szebb is.”
A magyar és a szerb társulat jelenleg közösen készíti a Szegény boszniai Mileva 1878-ban, a mi civilizációnkban című előadást, amiben a szereplők a szerben kívül magyar, roma és szlovák nyelven beszélnek. A magyar társulat, a tervek szerint Molière: Tartuffe-jét április 19-én még a Jadran Színpadon mutatja be. A felújított színházépületben az ügyvezető szerint az első bemutató szintén egy közös előadás lesz a 2024/2025-ös évad kezdetén.

Áprilisban nyílhat a Szabadkai Népszínház

A tervek szerint idén április végén megnyílhat a Szabadkai Népszínház felújított épülete.

A Szabadkai Népszínház épületét 17 évvel ezelőtt kezdték el felújítani.
Az épület felújítási munkálatait az évek során
többször leállították és újrakezdték.
Az évek során megváltoztatták az épület kialakítását is.
Tervek szerint a felújított népszínházban
több alkalommal is lesznek zenés estek és koncertek.
Tervek szerint a szerb és a magyar társulat is
többször fog közös előadásban szerepelni
a Szabadkai Népszínházban.
Az áprilisi megnyitóra is közös előadással készülnek a társulatok.
A társulatokban dolgoznak a színészek.
Jelenleg is zajlik a színház épületének
belső és külső részének a felújítása.
A beltérben padlóköveket és parkettát raknak le,
a falakat vakolják és meszelik.
A kültéren például a csatornák rendezése, tisztítása
és a külső világítás kiépítése történik.
A munkálatok befejezése után 3 terme lesz az épületnek.
Ez a 3 terem 1 nagyterem, 1 kamaraterem és 1 koncertterem lesz.
Tervek szerint a felújított épületben
a színházi előadások mellett szimfonikus koncerteket
és balettelőadást is láthat majd a közönség.
A magyar és a szerb társulat jelenleg közösen készíti
a Szegény boszniai Mileva 1878-ban,
a mi civilizációnkban című előadást.
Az előadásban a szereplők szerbül, magyarul, roma nyelven
és szlovák nyelven is beszélni fognak.
Tervek szerint a magyar társulat
a Molière: Tartuffe-jét április 19-én
még a Jadran Színpadon mutatja be.
A felújított színházépületben az első bemutató
1 közös előadás lesz a 2024/2025-ös évad kezdetén.


Elhunyt Kóbor János

Az Omega együttes Kossuth- és Liszt Ferenc-díjas frontembere, énekese 78 éves volt. Rajongók milliói szerették Magyarországon és világszerte.

Az együttes tagjai Facebook bejegyzésükben úgy fogalmaznak: felfoghatatlan űrt hagy maga után. Nincsenek szavak, marad a csend. Mecky a szívünkben örökre velünk marad.
Kóbor János egyébként még november 9-én került kórházba koronavírus-fertőzéssel.
A magyar könnyűzenei élet meghatározó alakját hétfőn érte a halál. Kóbor János 1943. május 17-én született Budapesten, a műszaki egyetemen építészmérnök diplomát szerzett. Az 1962-ben alakult Omega együttes énekese, frontembere volt. Nevéhez olyan slágerek fűződnek, mint a Petróleumlámpa vagy a Gyöngyhajú lány.
Kóbor János régi vágya 2014-ben teljesült be, amikor az Omega a rendszerváltás 25. évfordulójának tiszteletére a Hősök terén adhatott ingyen koncertet a német Scorpions társaságában, Klaus Meinével százezres tömeg előtt énekelte a Wind of Change című dalt.
Kóbor János 1987-ben Liszt-díjat kapott, 1998-ban a Magyar Köztársaság tiszti keresztjével tüntették ki. 2013-ban az Omega együttes tagjaként megosztva Kossuth-díjat kapott. Ugyanabban az évben Budapest díszpolgára lett, és megkapta az orosz Ortodox Érdemrend Nagykeresztjét. Az Omega Magyarországon és külföldön több mint 15 millió lemezt adott el, Magyarországon először ők kaptak gyémántlemezt ötmillió eladott album után.
Szabadkán utoljára 2012. május 4-én koncertezett, az együttes már aznap délután megérkezett. Közügyek című műsorunknak adott interjút, a jövőbeni terveikről.
„A jövőt egyelőre nagyon közeli jövőnek kell mondanunk, hát még ez az év is éppen csak elkezdődött ezzel a koncertsorozattal, ami szerintem várakozásunk felett nagy sikerrel és látogatottsággal zajlik, ennek május végén gyakorlatilag vége van, hát a nyarat elsősorban az őszi koncertekre való felkészülés, igazán nagy születésnapi bulik lesznek.”
Aznap este többezres tömeg előtt lépett fel az akkor ötvenéves Omega. Vajdaság szinte minden településéről érkeztek rajongók. A főtéren fergeteges volt a hangulat, az ingyenes koncertet fiatalok és idősek egyaránt élvezték. Kóbor János énekes szinte eufóriába röpítette a tömeget. Ezt bizonyítják az akkori felvételek és az akkori nyilatkozatok is.
„- Én őket 35 éve, még a Sportcsarnokban láttam. És nagy öröm, hogy itt vannak. Nagyon szeretem őket.
- Nagyon tetszik, én most vagyok először Omega-koncerten, mert ifin elszalasztottam, nem rossz.
- Visszaidézi az ifjúságunkat.
- Nem voltunk még Omega-koncerten és akkor a kicsit is elhoztuk, hogy hallgassa. Ötven év, az ötven év zene.
- Nagyon örülök, mert már régen láttam őket. Egyszer voltam, még a Sportcsarnokban, nem szabadkai vagyok, de voltam egy pár éve a Sportcsarnokban, nem tudom, mikor volt.”
2020 novemberében jelent meg tizennyolc dallal az Omega Testamentum című lemeze, egy héttel Benkő László és Mihály Tamás halála után. Kóbor János akkor azt mondta, a lemez megjelenésének időpontját már jó ideje kitűzték, de Laci és Misi halála mindannyiukat sokkolta és megfontolásra késztette. A koronavírus szörnyű dolog, de most időt ad nekünk gondolkodni, mi legyen az Omegával - fogalmazott akkor Kóbor János.
A zenész 2021 novemberében kórházba került koronavírus-fertőzéssel, majd ezt követően átszállították a Városmajori Szív- és Érgyógyászati Klinikára. Betegsége alatt családja kérésére csak kevés információt osztottak meg állapotáról. Halálhíre december 6-án, az Omega hivatalos közösségi oldalán jelent meg.

Elhunyt Kóbor János

Tegnap elhunyt az Omega együttes énekese, Kóbor János.

Tegnap december 6-a, hétfő volt.
Kóbor János 78 éves volt.
Kóbor János nagyon híres énekes volt Magyarországon.
Kóbor Jánosnak rengeteg rajongója volt
Magyarországon és külföldön is.
Kóbor János nagyon sok díjat
és elismerést kapott Magyarországon.
Az Omega együttes rengeteg koncertet
adott Magyarországon és külföldön is.
Kóbor János és az Omega együttes
utoljára 2012 májusában adott koncertet Szabadkán.
Akkor egész Vajdaságból érkeztek rajongók
az Omega koncertre.
Kóbor János még november 9-én
került kórházba koronavírus-fertőzés miatt.
Az énekes kérésére a családja kevés információt adott
egészségügyi állapotáról.
Tegnap azonban az Omega együttes
fájó szívvel bejelentette,
hogy elhunyt az énekesük, Kóbor János.